title: Elizabeth David

text: David laittoi paljon painoarvoa kirjojen kuvitukselle, ja kirjoittajat mukaan lukien Cyril Ray ja John Arlott sanoivat John Miltonin piirrosten olevan eduksi kirjasta löytyville houkutuksille. David itse oli vähemmän vakuuttunut Mintonin mustavalkoisista kuvituksista mutta kuvaili hänen takkinsa mallia "järisyttäväksi". David oli erityisen vaikuttunut "hänen välimerellisestä lahdestaan ja valkoisilla liinoilla ja kirkkailla hedelmillä katetuista pöydistään" ja kuinka "kannut ja viinipullot oli nähtävissä kaukana kadulla". Huomatessaan kirjan myyvän nopeasti Lehmann antoi Davidille tehtäväksi kirjoittaa ja Mintonille kuvittaa jatko-osan. Tämän nimeksi tuli "French Country Cooking". David antoi yksityiskohtaisia ohjeita Mintonille joistakin hänen piirroksistaan ja oli tyytyväisempi niihin tässä kirjassa. David omisti kirjan äidilleen huolimatta heidän vaikeasta suhteestaan.


title: Elizabeth David

text: Sen jälkeen kun David oli viettänyt Italiassa lyhyen ja epämiellyttävän ajan Charles Gibson-Cowanin kanssa 1940, David oli ollut siellä vain kerran, vieraillakseen Norman Douglasin luona Caprissa 1951. Hän palasi Italiaan maaliskuussa 1952 ja vietti miltei vuoden matkustellen ympäri maata keräten materiaalia. Kun David oli saanut kirjansa valmiiksi, emoyhtiö oli sulkenut Lehmannin kustantamoyrityksen ja David sai huomata, että hänellä oli sopimus kustantamo Macdonaldin kanssa. Hän ei pitänyt yrityksestä tippaakaan ja kirjoitti erittäin epäimartelevan kuvauksen siitä erääseen vuoden 1985 artikkeliin.


title: Elizabeth David

text: Kirja "Italian Food", jonka kuvitti Renato Guttuso, julkaistiin 1954. Siihen aikaan monet kirjan resepteissä käytetyistä aineksista eivät käytännössä olleet saatavilla Britanniassa. Muistellen vuotta 1963 David kirjoitti: ”Sohossa, muttei melkein missään muualla, oli saatava sellaisia kuin italialaista pastaa ja parmesanjuustoa, oliiviöljyä, salamia ja joskus parmankinkkua".


title: Elizabeth David

text: Vuonna 1960 David lakkasi kirjoittamasta "The Sunday Timesille" tyytymättömänä lehden tekemiin hänen kirjoihinsa kohdistuneisiin muutoksiin ja hän valitsi kumppanikseen viikkojulkaisu "The Spectatorin". Elizabeth Davidin elämäkerran tekijä Artemis Cooper kirjoittaa, ”että hänen ammatillinen ura oli huipussaan. Häntä ei ylistetty vain Britannian etulinjan ruoka- ja keittokirjailijana, vaan myös naisena, joka oli muuttanut Englannin keskiluokan ruokailutavat”. Hänen kirjansa saavuttivat nyt laajat yleisöt sen jälkeen, kun Penguin Books painoi niitä pokkareina. Hänen yksityiselämänsä oli vähemmän onnekasta. Häntä ahdisti kovasti suhteen päättyminen Higginsin kanssa, joka rakastui nuorempaan naiseen, ja erään jakson hän joi liikaa brandya ja turvautui liian usein unilääkkeisiin. Todennäköisesti näiden tekijöiden ja ylityön tuloksena David sai 49-vuotiaana vuonna 1963 aivoverenvuodon. Hän toipui siitä, mutta hänen makuaistinsa vahingoittui väliaikaisesti, ja hänen luottamuksensa horjui pahanlaisesti.


title: Elizabeth David

text: Yhdessä neljän yrityskumppanin kanssa David avasi keittiötarvikkeita myyvän kaupan. Heitä kannusti Terence Conranin Habitat -myymälöiden viimeaikainen menestys. Tämä myi paljon muun ohessa maahantuotuja keittiötarvikkeita, joille ilmeisesti oli kysyntää. Elizabeth David Ltd aukeni 46 Bourne Streetillä Lontoon Pimlicossa marraskuussa 1965


title: Elizabeth David

text: David oli taipumaton myytävän kauppatavaran valinnassa; huolimatta laajasta keittiötarvikevalikoimastaan kauppa ei tunnetusti pitänyt hyllyillään valkosipulinpuristimia. David kirjoitti artikkelin "Valkosipulinpuristimet ovat täysin hyödyttömiä", kieltäytyi myymästä niitä ja neuvoi niitä vaativia asiakkaita menemään muualle. Muualla ei ollut päinvastoin saatavilla Davidin tekemiä, erityisesti kauppaa varten painettuja kirjasia. Niistä jotkin sisällytettiin myöhemmin hänen essee- ja artikkelikokoelmiinsa "An Omelette and a Glass of Wine" ja "Is There Nutmeg in the House ?".


title: Elizabeth David

text: David jatkoi artikkelien kirjoittamista lehtiin. Hän laittoi mukaan yhä reseptejä mutta kirjoitti yhä enemmän paikoista – toreista, majataloista, maatiloista – ja ihmisistä laittaen mukaan kuvauksia kuuluisista kokeista ja ruoka-asiantuntijoista kuten Marcel Boulestinista ja Edouard de Pomianesta. Myöhemmissä artikkeleissaan hän ilmaisi vahvoja mielipiteitä laajalti eri aiheista.


title: Elizabeth David

text: Pyörittäessään samalla kauppaa David kirjoitti toisen täyspitkän kirjan "Spices, Salt, and Aromatics in the English Kitchen" (1970). Kauppa ei ollut koskaan kannattava, mutta hän ei tullut laskemaan kriteereitään kaupallisen voiton tavoittelussa. Vähitellen hänen yhteistyökumppaneistaan hänen lähestymistapansa oli kestämätön, ja vuonna 1973 hän lähti pois yrityksestä. Hänen ärsytyksekseen kauppa toimi edelleen hänen nimellään, koska yritys oli lakien mukaisesti oikeutettu tähän.


title: Hurrikaani Georgesin vaikutukset Louisianassa

text: Hurrikaani Georgesin tuhot aiheuttivat Louisianassa 30,1 miljoonaa dollaria vahinkoa sekä kolme kuolonuhria. Hurrikaani Georges muodostui trooppisesta aallosta Atlantin valtamerellä ja saavutti 250 km/h olevan huippuvoimakkuuden 20. syyskuuta 1998. Useiden seuraavien päivien aikana myrsky kulki Isojen Antillien läpi saapuen myöhemmin syyskuun 28. päivänä Meksikonlahteen. Hurrikaaniasteikon 2. luokkaa edustanut Georges saapui maalle Mississipissä ennen haihtumistaan lokakuun 1. päivänä. Ennen hurrikaanin rantautumista noin 500 000 Louisianan asukasta evakuoitiin alavilta alueilta. New Orleansin kaupunginjohtaja julisti hätätilan salliakseen liittovaltion avun pääsyn osavaltioon.


text: Lukuisat vesivallijärjestelmän ulkopuolella sijaitsevat kodit joutuivat myrskyvuoksen takia tulvan valtaamiksi, ja 85 kalamajaa Pontchartrainjärven rannalla tuhoutui. Georgesin takia arviolta noin 160 000 asuntoa jäi ilman sähköä, ja hurrikaanin hidas eteneminen sai aikaan huomattavaa rantaeroosiota. Sadanta oli Louisianan osavaltion alueella suurimmillaan 75,69 mm Bogalusassa, ja tuulen puuskat saavuttivat nopeuden 132 km/h. Hurrikaanin seurauksena Yhdysvaltojen hallituksen luonnonkatastrofien varalta toimiva virasto FEMA avasi koko osavaltion alueella 67 suojapaikkaa ja kattoi vakuutuskorvauksia yhteensä 14 150 532 $ arvosta. Summaan kuuluivat myös korvaukset Puerto Ricon ja Mississipin alueelta. Clintonin johtama hallitus varasi 56 miljoonaa dollaria tuhoavustuksia Louisianan alueille, jotta nämä palautuisivat trooppinen myrsky Francesin ja hurrikaani Georgesin tuhoilta.


text: Hurrikaani Georges sai alkunsa trooppisesta itäaallosta, joka lähti Afrikan rannikolta syyskuun puolivälissä 1998. Se kulkeutui länteenpäin ja voimistui kahden päivän päästä trooppiseksi matalapaineeksi. Syyskuun 16. päivänä trooppinen matalapaine muuttui trooppiseksi myrskyksi ja sitä seuraavana päivänä hurrilaaniksi. Myrsky saavutti huippuvoimakkuutensa syyskuun 20. päivänä, jolloin sen aiheuttamat tuulet puhalsivat nopeudella 250 km/h, vain hiukan hitaammin kuin 5. luokan myrskyssä Saffirin-Simpsonin hurrikaaniasteikolla.


text: Seuraavien viiden päivän ajan hurrikaani kulki Isojen Antillien läpi vaatien yli 600 kuolonuhria, pääasiassa Dominikaanisessa tasavallassa ja Haitissa. Hurrikaani Georges saapui Meksikonlahteen syyskuun 25. päivänä 2. luokan hurrikaanina.


text: Verrattuna Mississippissä, Alabamassa ja Floridassa aiheuttamiinsa ennätyksellisiin sademääriin hurrikaani Georges aiheutti suhteellisen vähän sadantaa Louisianassa, jonka huippuarvo oli Bogalusan 75,69 mm. Pahimmat vahingot olivat rajoittuneet osavaltion kaakkoisosaan ja keskittyneet Plaqueminesin ja St. Bernardin piirikuntien alueelle. 2,7 m korkea myrskyvuoksi mitattiin Gardene Bayssa ennen tallennusaseman sähköjen katkeamista. Kovat tuulet koettelivat suurinta osaa piirikunnasta, jja tuulenpuuskat yltyivät 132 km/h:iin asti. Voimakkaat tuulet ja myrskyvuoksi yhdessä veivät sähköt useimmilta alueella sekä saivat aikaan sen, että ainakin 50 vesivallijärjestelmän ulkopuolella olevaa kotia jäi tulvan valtaamaksi.


text: St. Tammanyn piirikunnassa myrskyvahingot rajoittuivat pääasiassa tuulen aiheuttamiksi vahingoiksi: tuulenpuuskat yltyivät 77 km/h:iin katkoen puita ja voimalinjoja. 1,3-metrinen myrskyvuoksi sai aikaan sen, että 20 kotia joutui tulvien kouriin piirikunnassa. Jeffersonin piirikunnassa tuulet puhalsivat kovimmillaan 88 km/h aiheuttaen vähäisiä kattovaurioita ja sähkökatkoja. Orleansin piirikunnassa 1,77-metrinen myrskyvuoksi tuhosi 85 puupaaluille rakennettua kalamajaa. Tuulet, jotka yltyivät 109 km/h:iin, jättivät 80 000 asuntoa ilman sähköä piirikunnassa. Koko osavaltiossa yhteensä 160 000 kodilta ja yritykseltä lähti sähköt hurrikaanin vuoksi. Kolme epäsuoraa kuolemantapausta voidaan lukea hirmumyrsky Georgesin aiheuttamaksi: kaksi miestä kaatui ja kuoli terveydellisistä syistä, joita evakuoinnin aiheuttama stressi pahensi, kun taas kolmas menehtyi tulipalossa, joka sai alkunsa kaatuneesta kynttilästä. Myrskytuhot maksoivat Louisianassa yhteensä noin 30,1 miljoonaa dollaria.


title: Alternativet

text: Alternativet on tanskalainen vihreä puolue, jonka perusti marraskuussa 2013 entinen kulttuuriministeri Uffe Elbæk, joka oli aiemmin edustanut Radikaalia Venstreä.


title: Alternativet

text: Alternativet osallistui ensimmäisen kerran vaaleihin vuoden 2015 kansankäräjävaaleissa, missä se ylitti kahden prosentin äänikynnyksen saaden lähes viisi prosenttia äänistä ja yhdeksän paikkaa kansankäräjille. Puolue ajoi vaaliohjelmassaan muun muassa 30-tuntista työviikkoa ja täysin uusiutuvaan energiaan tukeutuvaa taloutta. Alternativetin puheenjohtaja Elbæk lupasi myös tukea sosiaalidemokraattien Helle Thorning-Schmidtiä pääministeriksi.


title: Panhard Dyna X

text: Panhard Dyna X on vuosina 1948–1954 valmistettu etuvetoinen pikkuauto. Dyna X oli Panhardin ensimmäinen sodanjälkeinen henkilöautomalli, jota valmistettiin yhteensä noin 55 000 kappaletta. Auton suunnitteli J. A. Grégoire, joka oli etuvetotekniikan asiantuntija.


title: Panhard Dyna X

text: Suomessa oli vuoden 1955 lopussa noin 40 Dyna X -autoa noin sadan Panhardin autokannasta.


title: Panhard Dyna X

text: Dyna X:n moottori on kaksisylinterinen 745 cm³ bokserimoottori, teholtaan 23 kW eli 31 hevosvoimaa. Dyna X:stä on kaksi- ja nelioviset korimallit. Etuovet on saranoitu takaa, eli ne ovat niin sanottuja kaappariovia. Auton pituus oli korimallista riippuen 358–382 senttimetriä.


title: Wanderer (yritys)

text:
Wanderer on vuosina 1911–1945 valmistettu saksalainen automerkki. Tehtaan oli perustanut Johann Winklhofer vuonna 1896 Chemnitzin lähelle Schönauhun. Autojen valmistus alkoi 1903 ja tehdas muutti nimensä Wandereriksi vuonna 1911, jolloin alkoi Wanderer-autojen valmistus.
Vuonna 1912 tehdas valmisti 5/12 PS-nimistä pikkuautoa. Wanderer sulautui vuonna 1932 Auto Unioniin, jonka muut merkit olivat Audi, DKW ja Horch. Nykyisen Audin logon neljä rengasta kuvaavat Auto Unionin neljää automerkkiä, joista yksi on siis Wanderer.


title: Wanderer (yritys)

text: Ennen yhdistymistä Wanderer oli myynyt moottoripyörätuotantonsa saksalaiselle NSU:lle ja tšekkoslovakialaiselle František Janečekille. Wanderer valmisti 1930-luvulla luotettavia, ylellisiä ja kalliita autoja.


title: Wanderer (yritys)

text: Wandererin viimeinen henkilöautomalli oli vuosina 1936–1939 valmistettu W25K, joka suunniteltiin BMW 328:n kilpailijaksi. Moottori oli kuusisylinterinen mekaanisesti ahdettu, iskutilavuudeltaan 1 950 cm³ ja teholtaan 62,5 kW eli 85 hv. W25K-mallia valmistui vain 258 kappaletta.


title: Grey Gardens (dokumenttielokuva)

text: Grey Gardens on vuonna 1975 ensi-iltansa saanut yhdysvaltalainen dokumenttielokuva. Dokumentti kertoo kahden Edith Beale -nimisen naisen jokapäiväisestä elämästä. Dokumentista on tehty elokuva ja Broadway-näytelmä.


title: Merun piirikunta

text: Merun piirikunta on yksi Kenian aluehallinnon 47 piirikunnasta. Piirikunnan pinta-ala on 6 936 neliökilometriä ja väkiluku 1 356 301 (2009).


title: Merun piirikunta

text: Piirikunnan keskus on Merun kaupunki (38 833 as. vuonna 2009).


title: Merun piirikunta

text: Piirikunta jakautuu yhdeksään vaalipiiriin, jotka jakautuvat edelleen paikallistason hallintoalueisiin (ward, ’äänestysalue’). Ennen vuotta 2013, jolloin maakuntajaosta luovuttiin, piirikunta oli osa Kenian Itäistä maakuntaa.


title: Merun piirikunta

text: Piirikunta sijaitsee päiväntasaajalla Kenian keskiosissa ja rajoittuu lounaassa Mount Kenyaan, maan korkeimpaan vuoreen. Piirikuntaan sijoittuu useita luonnonsuojelualueita ainakin osittain (Mount Kenyan kansallispuisto, Merun kansallispuisto, Nyambenen luonnonpuisto, Bisandin luonnonpuisto).


title: Merun piirikunta

text: Merun piirikunta muodostaa osan Kenian kahdesta teealueesta ("Mount Kenya" sekä "Mount Kenya & Nyambene Hills"). Näillä viljellään teepensaita 1 500–2 200 metrin korkeudella merenpinnasta erityisesti mustan teen tuottamiseksi. Seudulla tuotetaan myös kahvia ja maitoa, sekä harjoitetaan muuta maataloutta. Nyambene Hillsin seutu Merun Tiganian ja Igemben vaalipiirien alueella on tunnettu huumeena käytetyn khatin viljelystä. Huume tunnetaan paikallisesti nimellä "miraa".


title: SPA (auto)

text: SPA on vuosina 1906–1926 valmistettu italialainen automerkki. Tehtaan perusti Giovanni Ceirano vuonna 1906 nimellä "Società Ligure Piemontese Automobili", lyhennettynä SPA. Tehdas valmisti aluksi urheiluautoja, joissa oli iso moottori, iskutilavuudeltaan 7 785 cm³ ja 11 677 cm³. Ensimmäisenä vuonna valmistui 300 autoa.


title: SPA (auto)

text: Vuonna 1910 SPA valmisti pienemmällä nelisylinterisellä rivimoottorilla varustettua automallia. Tehdas esitteli 1912 SPA 30/40 HP-mallin, jossa oli 2 658 cm³ rivimoottori, teholtaan 29 kW eli 40 hevosvoimaa. Mallinimessä 30/40 HP näkyy ensimmäisenä lukuna Italiassa verotukseen käytetty verohevosvoima ja jälkimmäisenä lukuna moottorin todellinen teho.


title: SPA (auto)

text: Fiat osti SPA-yrityksen 1926, jolloin loppui samalla henkilöautojen valmistus. Kuitenkin hyötyajoneuvojen ja sotilasautojen valmistus jatkui SPA-merkkisenä.


title: Nairobin piirikunta

text: Nairobin kaupunkipiirikunta on yksi Kenian aluehallinnon 47 piirikunnasta. Se perustettiin vuonna 2013 aiemman Nairobin maakunnan tilalle, kun Keniassa luovuttiin vuoden 2010 perustuslain seurauksena maakuntatason hallinnosta. Piirikunnan pinta-ala on 695 neliökilometriä ja väkiluku 3 138 369 (2009). Piirikunnan keskus on Nairobi.


title: Nairobin piirikunta

text: Piirikunta jakautuu 17 vaalipiiriin, joitka jaetaan paikallistason alemmalla tasolla edelleen äänestysalueisiin (ward).


title: Nairobin piirikunta

text: "Nairobin suurkaupunkialue"eseen luetaan yleensä neljä piirikuntaa eli siihen kuuluvat Nairobin kaupunkipiirikunnan lisäksi Kajiado (eteläinen suurkaupunkialue, 0,687 milj. as. vuonna 2009) Kiambu (pohjoinen, 1,623 milj. as.) ja Machakos (itäinen, 1,099 as.). Vuonna 2009 suurkaupunkialueella asui yhteensä 6,548 miljoonaa ihmistä.


title: Kiambun piirikunta

text: Kiambun piirikunta on yksi Kenian aluehallinnon 47 piirikunnasta. Se sijaitsee välittömästi Nairobin pohjoispuolella ja muodostaa osan Nairobin suurkaupunkialuetta. Piirikunta on pääosin maaseutuvaltaista, mutta on kaupungistunut nopeasti Nairobin läheisyydestä johtuen.


title: Kiambun piirikunta

text: Kiambun piirikunnan pinta-ala on 2 543 neliökilometriä ja väkiluku 1 623 282 (2009). Piirikunnan keskus on Kiambun kaupunki (76 093 as. vuonna 2009). Sieltä on maanteitse noin 16 kilometriä Nairobin keskustaan. Piirikuntaan kuuluu myös muita kaupunkeja, kuten Kikuyu (190 208 as., 2009), Limuru (61 336 as.), Ruiru (236 961 as.) ja Thika (136 576 as.).


title: Kiambun piirikunta

text: Piirikunta jakautuu paikallishallinnossa 12 vaalipiiriin (constituences), jotka voidaan jakaa edelleen äänestysalueisiin (ward).


title: Metal Gear Solid V: The Phantom Pain

text: Peli julkaistiin maailmanlaajuisesti 1. syyskuuta 2015.


title: Metal Gear Solid V: The Phantom Pain

text: Yksinpelitarinan lisäksi pelissä on kaksi moninpelimuotoa. Ensimmäinen on Kojima Productionin kehittämä "Metal Gear Online", joka julkaistiin konsoleille 6. lokakuuta 2015 ja Windowsille tammikuussa 2016.


title: Metal Gear Solid V: The Phantom Pain

text: Toinen moninpelimuoto keskittyy oman tukikohdan ("Forward Operating Bases") rakentamiseen. Sen avulla saadaan lisäresursseja yksinpeliin, mutta muut pelaajat voivat hyökätä sinne varastelemaan resursseja.


title: Metal Gear Solid V: The Phantom Pain

text:
"" tapahtumien jälkeen ja Militaires Sans Frontièresin (MSF) tuhouduttua, Big Boss (Kiefer Sutherland/Akio Ōtsuka) vaipuu koomaan. Yhdeksän vuotta myöhemmin hän herää ja alkaa johtaa uutta palkkasoturijoukkoa nimeltä Diamond Dogs. Hän omaksuu peitenimen ”Venom Snake” ja lähtee Afganistaniin, jossa on käynnissä sota, ja Angolan–Zairen rajalle Angolan sisällissodan aikaan jäljittääkseen MSF:n tuhosta vastuussa olevat miehet. Matkalla hän tapaa uudelleen entisen vihollisensa Ocelotin (Troy Baker/Satoshi Mikami) ja tapaa tarkka-ampuja Quietin (Stefanie Joosten), jolla on yliluonnollisia kykyjä. Snake ja Kazuhira Miller (Robin Atkin Downes/Tomokazu Sugita) ovat aluksi pelkällä kostoretkellä, mutta Snake pian paljastaa Patrioottien juonen kehittää uusi Metal Gear nimeltään ST-84
”Sahelanthropus”.


title: Metal Gear Solid V: The Phantom Pain

text: "The Phantom Pain" on saanut pääosin täydellisiä arvosteluita ja on usein listattu vuoden parhaimpien pelien joukkoon. Arvosteluissa yhtenä miinuksena on listattu tarve pelata samoja tehtäviä uudelleen vaikeammalla vaikeustasolla avatakseen lisää tehtäviä.


title: Metal Gear Solid V: The Phantom Pain

text: Eurogamer on antanut pelille "essential" -arvion.


title: Metal Gear Solid V: The Phantom Pain

text: Peli sai kuitenkin paljon kriittisemmän vastaanoton monilta pelaajilta, jotka ihmettelivät monien selvien heikkouksien täydellistä poisjättämistä jopa monien arvostettujenkin arvostelijoiden arvosteluista.


title: Metal Gear Solid V: The Phantom Pain

text: Pelaajien antamia suurimpia kritiikkejä sai heikosti kirjoitettu tarina sekä sen hahmot, joista vain mykällä Quietillä oli lähimpänä kunnollista tarinakaarta oleva hahmo. Myös tarinan keskeneräisyyttä, pahasti hajallaan olevaa sirpalemaista kerrontaa ja tyhjästä tulevaa loppua kritisoitiin suuresti. Peli sai kritiikkiä myös ympäristön yksitoikkoisuudesta, sekä tehtäviensä rakenteesta, joka noudattelee jokaisessa tilanteessa hyvin samankaltaista kaavaa läpi pelin. Myös pelaajan omana tukikohtana pidettävää Mother Basea kuvailtiin tyhjäksi ja turhaksi ajanhaaskaukseksi. Monet myös ihmettelivät missä olivat tekijöiden etukäteen suuresti hehkuttamat ja lupailemat harvoin peleissä nähnyt, tabua lähentelevät teemat.


title: Metal Gear Solid V: The Phantom Pain

text: Suurin syy arvostelijoiden ja pelaajien eriävään arvioon pelistä saattaa johtua läpipeluun vaatimasta ajasta. Monien suurien julkaisujen arvostelivat ovat kertoneet pelanneensa peliä deadlinen takia vain arviolta 30-40 tuntia ennen arvostelun kirjoittamista, kun taas pelin läpi pelanneilta pelaajilta pelin kunnolliseen läpäisyyn kului arviolta 90-100 tuntia. Esimerkiksi Pelaaja-lehden arvostelua varten peliä pelattiin vain noin 30 tuntia. Lyhyestä ajasta johtuen useat pelin varsinkin jälkimmäisellä puoliskolla esiin nousevat ongelmat eivät päätyneet lainkaan arvosteluihin.


title: Uurrevesiäinen

text: Uurrevesiäinen ("Hydrobius fuscipes") on varsinaisiin vedensuosijoihin kuuluva laji. Se on 6–8 mm:n pituinen. Se on väriltään musta tai ruskean sävyinen. Jalat ja tuntosarvet ovat punaruskeat. Munat ovat munakoteloissa esimerkiksi kelluslehtien tai sammalten päällä. Toukka on 15 mm:n pituinen, sen takaruumiissa on tummia täpliä ja sen etuosa on tummanruskea. Uurrevesiäinen oleskelee matalassa vedessä vesikasvillisuuden seassa. Sitä esiintyy järvissä, lammissa, joissa ja joskus myös murtovedessä. Sitä tavataan koko Suomessa.


title: Isovesiäinen

text: Isovesiäinen ("Hydrochara caraboides") on varsinaisiin vedensuosijoihin kuuluva laji. Se on 14–18 mm:n pituinen. Se on musta, kiiltävä ja vihreän hohteinen. Alapuolella on tiheää karvoitusta. Muodoltaan eläin on munanmuotoinen ja pitkulainen ja muistuttaa sukeltajia. Munat ovat munakotelossa. Isovesiäistä esiintyy Ahvenanmaalla ja se on uhanalainen.


title: Pelimannin jäähyväiset

text: Pelimannin jäähyväiset on Eino Valtasen studioalbumi vuodelta 1976.


title: Supercopa de España 2015

text: Supercopa de España 2015 oli espanjalainen jalkapallokilpailu, jossa kohtasivat kauden 2014–2015 Primera Divisiónin mestari Barcelona ja Copa del Reyssä toiseksi sijoittunut Athletic Bilbao. Athletic Bilbao voitti kilpailun yhteismaalein 5–1.


title: Supercopa de España 2015

text: Supercopa de Españassa kohtaavat tavallisesti Primera Divisiónin ja Copa del Reyn mestarit, mutta Athletic Bilbao pääsi mukaan Barcelonan voitettua molemmat kilpailut. Kaksiosaisessa kilpailussa molemmat joukkueet pelavat yhden osaottelun kotona, ja voittaja ratkaistaan yhteismaalien perusteella.


title: Supercopa de España 2015

text: Athleticille mestaruus oli sen ensimmäinen 31 vuoteen kansallisissa tai kansainvälisissä kilpailuissa. Vuonna 1984 seura voitti sekä liigan että cupin, ja Copa del Reyn loppuottelussa tuolloin kaatui juuri Barcelona.


title: Kuka puolestani itkee

text: Kuka puolestani itkee on Eino Valtasen studioalbumi vuodelta 1980.


title: Kulta Pispalasta

text: Kulta Pispalasta on Eino Valtasen studioalbumi vuodelta 1981.


title: Ykköspesis-kausi 2015

text: Vuonna 2015 Ykköspesiksen runkosarjassa pelataan kaksinkertainen sarja ja kaksi valintakierroksen ottelua. Runkosarjan ottelumäärä on 24 ottelua.


title: Ykköspesis-kausi 2015

text: Runkosarjan voittaja nousee suoraan Superpesikseen kaudelle 2016.


title: Ykköspesis-kausi 2015

text: Runkosarjassa sijoille 2-5 sijoittuneet joukkueet pelaavat otteluparein (2-5 ja 3-4) pääsystä Ykköspesiksen nousukarsintoihin. Otteluparit pelataan paras viidestä -järjestelmällä ja kotietu on runkosarjassa paremmin sijoittuneilla joukkueilla.


title: Ykköspesis-kausi 2015

text: Otteluparien voittajat pelaavat otteluparina suorasta noususta Superpesikseen. Ottelupari pelataan paras viidestä -järjestelmällä ja kotietu on runkosarjassa paremmin sijoittuneella joukkueella. Otteluparin voittaja nousee suoraan Superpesikseen ja otteluparin häviäjä pelaa superpesiskarsinnoissa.


title: Ykköspesis-kausi 2015

text: Superpesiksen alempien pudotuspelien (11-12) häviäjä kohtaa Ykköspesiksen nousukarsintojen viimeisessä vaiheessa hävinneen joukkueen superpesiskarsinnoissa. Ottelupari pelataan paras viidestä -järjestelmällä. Kotietu on superpesisjoukkueella. Otteluparin voittaja pelaa Superpesiksessä ja otteluparin häviäjä Ykköspesiksessä kaudella 2016.


title: Ykköspesis-kausi 2015

text: Oulun Lippo nousee suoraan Superpesikseen kaudelle 2016.


title: Luettelo nobelisteista maittain

text: Tämä on luettelo Nobelin-palkinnon saajista maittain. Jotkut nobelisteista ovat olleet kaksoiskansalaisia kun he saivat Nobelin palkinnon heistä on merkitty molempien maiden tietolaatikossa erikseen. Luettelossa ei ole kansainvälisiä järjestöjä


title: Tieteen kansallinen termipankki

text: Tieteen kansallinen termipankki (Tieteen termipankki) on suomalainen vuonna 2012 avattu useiden tieteenalojen termistöjen wiki-muotoinen tietokanta. Termipankkia rakennetaan joukkoistamalla, eli kunkin tieteenalan asiantuntijat vastaavat oman erikoisalansa termeistä ja niiden määritelmistä. Tietokantaa ylläpidetään Helsingin yliopiston suomen kielen, suomalais-ugrilaisten ja pohjoismaisten kielten ja kirjallisuuksien laitoksessa ja sitä rahoittavat Suomen Akatemia ja Helsingin yliopisto. Hankkeen pilotteina vuosina 2011-2015 ovat toimineet kasvitieteen, kielitieteen ja oikeustieteen termistöt, mutta jo varhaisessa vaiheessa mukaan tuli myös muita tieteenaloja. Syksyllä 2015 Tieteen termipankissa on kolmisenkymmentä aihealuetta, yli 37 000 käsitesivua, jotka sisältävät jopa 300 000 termiä eri kielillä.


title: Mao (Tšad)

text: Mao on kaupunki Saharan autiomaan reunalla Tšadissa. Se on Kanemin alueen ja siihen kuuluvan samannimisen departementin keskus. Kaupungissa on 35 500 asukasta (vuonna 2009).


title: Mao (Tšad)

text: Kaupunki koostuu hohtavan valkoisista rakennuksista, joiden salaisuus on seudun piileviä sisältävä maaperä. Niiden yllä kohoaa futuristinen metallinen vesitorni. Mao on kanembujen perinteisen päällikön, Kanemin sulttaanin asuinpaikka. Sen nähtävyyksiä ovat pieni museo, lähistön spirulinajärvi ja hiekkadyynit dromedaareineen.


title: Yksinomainen talousvyöhyke

text: Yksinomainen talousvyöhyke (Exclusive economic zone, EEZ) tarkoittaa valtion yksinomaisessa hallinnassa olevaa merialuetta, johon kuuluvat sisäiset aluevedet, aluemeri ja sen ulkopuolella kansainvälisellä vesillä oleva mannerjalusta. Yksinomainen talousvyöhyke otettiin käyttöön YK:n kolmannessa


title: Yksinomainen talousvyöhyke

text: Yksinomainen talousvyöhyke jatkuu usealla merioikeusyleissopimuksen allekirjoittaneella maalla 200 meripeninkulman päähän rannikosta. Talousvyöhyke siis jatkuu paljon aluemerta laajemmalle. Valtiot sopivat ylensä keskenään merirajoistaan ja yksinomaisista talousvyöhykkeistään merioikeusyleissopimuksen mukaan, mutta kaikki maat eivät ole sopimusta vahvistaneet. Talousvyöhykkeen ulkopuolelle jäävä alue on aavaa merta.


title: Sara Petersen

text: Sara Slott Bruun Petersen (s. 9. huhtikuuta 1987 Nykøbing Falster) on tanskalainen aitajuoksija, joka kilpailee 400 metrin aitajuoksussa. 171 senttimetriä pitkä ja 57 kilogrammaa painava Petersen edustaa Aarhus 1900 AM -seuraa.


title: Sara Petersen

text: Petersen saavutti hopeaa Rio de Janeiron olympialaisissa 2016 Tanskan ennätysajalla 53,55. Hän oli mukana myös vuoden 2012 kesäolympialaisissa Lontoossa, jossa hän jäi välieriin. Pekingin MM-kilpailuissa 2015 hän sijoittui neljänneksi ajalla 54,20. Muissa MM-kilpailuissaan, Berliinissä 2009, Daegussa 2011 ja Lontoossa 2017, hän jäi välieriin. Amsterdamin EM-kisoissa 2016 hän voitti kultaa ajalla 55,12. Vuoden 2009 kesäuniversiadeista Belgradista Petersen saavutti pronssia ajalla 56,40. Hän on voittanut urallaan yhden Timanttiliigan osakilpailun.


title: Sara Petersen

text: Petersen pitää hallussaan 400 metrin aitajuoksun Tanskan ennätystä niin sisä- kuin ulkoradoillakin. Lisäksi hänellä on myös sisäratojen ennätys sileillä 200 ja 400 metrillä.


title: Hamed Coulibaly

text: Hamed Coulibaly (s. 16. joulukuuta 1996) on norsunluurannikkolainen jalkapalloilija, joka edustaa Veikkausliigassa pelaavaa Kuopion Palloseuraa. Pelipaikaltaan Coulibaly on puolustaja.


title: Hamed Coulibaly

text: Coulibaly aloitti uransa kotimaassaan Majestic-seurassa. Hän tuli helmikuussa 2015 testiin Suomen Veikkausliigan Kuopion Palloseuraan. Coulibaly ja KuPS solmivat sopimuksen saman vuoden huhtikuussa. Pääsarjadebyyttinsä Coulibaly teki toukokuussa 2015 IFK Mariehamnia vastaan.


title: Borja Mayoral

text: Borja Mayoral Moya (s. 5. huhtikuuta 1997 Parla, Espanja) on espanjalainen jalkapalloilija, joka edustaa Espanjan Primera Divisiónissa pelaavaa Levantea. Pelipaikaltaan oikeajalkainen Mayoral on hyökkääjä.


title: Borja Mayoral

text: Mayoral on edustanut Real Madridin juniorijoukkueita vuodesta 2007 alkaen. Kaudella 2014–2015 hän oli yhdessä ottelussa edustusjoukkueen vaihtopenkillä. Mayoral pelasi kauden aikana myös seuran reservijoukkueessa Real Madrid Castillassa viisi ottelua tehden niissä kaksi maalia.


title: Borja Mayoral

text: Mayoral edusti vuonna 2013 Espanjan alle 17-vuotiaiden maajoukkuetta kahdessa ottelussa tehden yhden maalin. Vuodesta 2014 hän on kuulunut alle 19-vuotiaiden joukkueeseen. Vuoden 2015 EM-kilpailuissa Mayoral voitti maalikuninkuuden kolmella osumallaan ja juhli myös EM-kultaa.


title: Borja Mayoral

text: Espanja


title: Borja Mayoral

text: Henkilökohtainen


title: Viljakansaari

text: Viljakansaari on suuri noin 20 km pitkä saari Pihlajavedessä Puumalassa. Saaren pinta-ala on 115 km². Saareen on tieyhteys sillan yli etelästä Leukoinsalmen yli. Saareen liikennöi Kietevälän lossi pohjoisesta Partalansaarelta ja Rongonsalmen lossi idästä Lieviskästä.


title: The Cinematic Orchestra

text: The Cinematic Orchestra on brittiläinen nu-jazzia ja elektronista musiikkia soittava yhtye. Sen perusti Jason Swinscoe vuonna 1999. Yhtyeellä on sopimus levy-yhtiö Ninja Tunen kanssa.


title: Charing Cross Road

text: Charing Cross Road on katu Keski-Lontoossa. Se alkaa Charing Crossin rautatieaseman läheltä ja jatkuu pohjoiseen Oxford Streetille. Kadun pituus on noin yksi kilometri. Katu on tunnettu kirjakaupoistaan ja antikvariaateistaan, joiden määrä tosin on 2000-luvulla vähentynyt. Entisen Astoria-klubin naapurustossa Denmark Streetin risteyksen alueella on musiikkikauppoja ja soitinliikkeitä.


title: Charing Cross Road

text: "Rakas vanha kirja" () on Helene Hanffin kirjoittama kirjeromaani vuodelta 1970. Siihen perustuva elokuva "84 Charing Cross Road" sai ensi-iltansa vuonna 1987. Elokuvan pääosissa näyttelevät Anthony Hopkins ja Anne Bancroft.


title: Charing Cross Road

text: "Harry Potter" -tarinoissa esiintyvä majatalo Vuotava noidankattila sijaitsee Charing Cross Roadilla.


title: Jaga Jazzist

text: Jaga Jazzist on norjalainen kokeellista jazzia soittava yhtye. Yhtyeellä on nykyisin sopimus levy-yhtiö Ninja Tunen kanssa.


title: Douglas DC-3:n katoaminen 1948

text: Airborne Transportin Douglas DC-3 -kone katosi 28. joulukuuta 1948 lennolla Puerto Ricosta Miamiin. Koneessa oli vikoja sähköjärjestelmissä ja akut olivat lähes tyhjät. Lentäjä ilmoitti koneen sijainnin 50 mailia Miamin eteläpuolella, joka jäi viimeiseksi radioviestiksi eikä koneesta jälkeen ole havaintoja. Polttoaineen loppumista pidetään mahdollisena onnettomuuden syynä. Onnettomuustutkinta ei puutteellisten tietojen vuoksi kuitenkaan pystynyt määrittelemään tarkkaa syytä.


title: Douglas DC-3:n katoaminen 1948

text: Noin 80 kilometriä Guantanamo Bayn eteläpuolelta löydettiin 4. tammikuuta 1949 kaksi ruumista, jotka lehtitietojen mukaan saattoivat olla lennon matkustajia, mutta tietoa ei kuitenkaan varmistettu.


title: Francisco Rodríguez (jalkapalloilija)

text: Francisco José Rodríguez Araya (s. 8. helmikuuta 1995 Zürich) on sveitsiläis-chileläinen jalkapalloilija, joka edustaa Sveitsin Superliigassa pelaavaa FC Luzernia. Pelipaikaltaan oikeajalkainen Rodríguez on oikea laitapelaaja.


title: Francisco Rodríguez (jalkapalloilija)

text: Rodríguezin kasvattajaseura on FC Zürich. Hän debytoi seuran edustusjoukkueessa Raiffeisen Super Leaguessa kaudella 2014-2015, jonka aikana hän teki 28 pelaamassaan ottelussa kaksi maalia. Kauden aikana Rodríguez debytoi myös Eurooppa-liigassa. Heinäkuussa 2015 Rodríguez siirtyi Saksan Bundesliigan VfL Wolfsburgiin, jossa hän oli heti mukana voittamassa DFL-Supercupia.


title: Francisco Rodríguez (jalkapalloilija)

text: Rodríguez on syntynyt Sveitsissä chileläiselle äidille ja espanjalaiselle isälle, joten hän voi edustaa maajoukkuetasolla mitä tahansa näistä kolmesta maista. Hän on edustanut alle 19,- alle 20- ja alle 21-vuotiaissa Sveitsiä ja on kieltäytynyt Chilen jalkapallomaajoukkueen kutsusta.


title: Francisco Rodríguez (jalkapalloilija)

text: Rodríguezin isoveljet Roberto ja Ricardo Rodríguez ovat myös jalkapalloilijoita. Ricardo edustaa niin ikään VfL Wolfsburgia ja kuuluu Sveitsin jalkapallomaajoukkueeseen.


title: Francisco Rodríguez (jalkapalloilija)

text: VfL Wolfsburg


title: Matevos Isaakjan

text: Matevos "Matos" Isaakjan (s. 17. huhtikuuta, 1998 Moskova) on venäläinen moottoriurheilija ja Armenialaista sukujuurta. Hän kuuluu SMP Racingin nuorten kuljettajien kehitysohjelmaan. Hänen kaksoiveli Nerses Isaakjan on myös moottoriurheilija.


title: Matevos Isaakjan

text: Isaakjan aloitti uransa Karting-luokissa vuonna 2010 sijoittuen viidenneksi Russian Super Mini Championship -luokassa. Vuonna 2012 hän sijoittui viidenneksi Venäjän KF3-luokassa. Vuonna 2013 Isaakjan aloitti kilpauransa Ranskan Formula 4 -sarjassa saavuttaen viisi palkintosijaa sijoittuen loppupisteissä viidenneksi. Vuonna 2014 Isaakjan siirtyi Formula Renault Alps -sarjaan saavuttaen kaksi voittoa, kaksi paalupaikkaa ja seitsemän palkintosijaa sijoittuen sarjan kolmanneksi. Samana vuonna hän kilpaili Uudessa-Seelannissa Toyota Racing Series -sarjaa sijoittuen sarjan yhdeksänneksi. Vuonna 2015 Isaakjan kilpaili Eurocup Formula Renault -sarjassa. Hän saavutti kaksi kolmossijaa ja 87 pistettä sijoittuen sarjan kymmenenneksi. Samana vuonna hän jatkoi Alps -sarjassa ja voitti siellä Junior -luokan mestaruuden. Hän ajoi myös neljä kilpailua GP3-sarjassa saavuttaen kaksi pistettä. Vuonna 2016 Isaakjan ajaa täyden kauden GP3-sarjassa.


title: Merkityksen isotopia

text: Merkityksen isotopia tarkoittaa semiotiikassa laajasti ymmärrettynä merkityksen moniselitteisyyttä ja sen ilmaisemisen ja hyödyntämisen keinoja tekstissä, kielessä ja kulttuurissa.


title: Merkityksen isotopia

text: Isotopia perustuu siihen, että on olemassa merkitysten luokkien joukko, joka mahdollistaa tekstin lukemisen kokonaisuutena. Nämä luokat ja siten myös lukemisessa muodostuva kokonaisuus ovat vähintään osittain kulttuurisidonnaisia. On olemassa myös globaalisti ymmärrettyjä universaaleja merkityksiä ja merkitysten luokkia sekä toisaalta yllättäviä poikkeuksia. Värispektriä on pidettävä yleispätevänä kategoriana, silti värit voidaan jaotella kulttuureissa eri tavoin.


title: Merkityksen isotopia

text: Monet vitsit, arvoitukset ja tarinat hyödyntävät tyylikeinojensa kautta isotopiaa. Vitsin tai arvoituksen alussa tapahtuvassa "esittelyssä" tuodaan esiin isotopian ensimmäinen osa, jonka tarjoama merkitys seuraavaksi esitettävässä "dialogiksi" kutsutussa elementissä haastetaan tai rikotaan luomalla ensimmäiselle isotopialle vastakohta. Sanaristikoissa ja piilosanatehtävissä vihjeen ja ratkaisun välinen suhde ilmentää isotopiaa.


title: Merkityksen isotopia

text: Myös esimerkiksi kuvataide käyttää isotopioita merkitysten luomiseen. Gustave Dorén maalaus Baabelin tornista hyödyntää Veivon ja Huttusen analyysin mukaan neljää isotopiasuhdetta. Maalaus esittää tilanteet ennen ja jälkeen kielen sekoittumisen: yhteinen kieli mahdollistaa taivaisiin ulottuvan tornin rakentamisen, joka keskeytyy, kun yhteistyön kyky menetetään kielten moninaisuuteen. Isotopiat ovat tällöin: 1) ennen vs. jälkeen, 2) yksi kieli vs. monta kieltä, 3) rakentamisen kyky vs. kyvyn puuttuminen, 4) ylpeys vs. nöyryys.


title: Merkityksen isotopia

text: Umberto Econ mukaan isotopia on, sellaisena kuin Greimas sen "Strukturaalisessa semantiikassa" esittelee, ennen kaikkea kattotermi (umbrella term), joka käsittelee koherenssia useilla tekstin tasoilla..


title: Thrud

text: Thrud (myös Trud ja Thrudr) on skandinaavisessa mytologiassa ukkosenjumala Thorin tytär. Toiset jumalat olivat luvanneet Thrudin vaimoksi kääpiö Allvisille palkaksi siitä, että kääpiö takoisi heille aseita. Thoria sopimus ei kuitenkaan miellyttänyt, sillä hänestä kääpiö ei ollut sopiva vävyksi. Niinpä Thor järjesti kokeen estääkseen avioliiton. Allvisin oli todistettava suuri viisautensa tässä kokeessa. Thor pitkitti koetta aamunkoittoon asti, jolloin auringonsäteet osuivat Allvisiin ja tämä muuttui kiveksi.


title: Thrud

text: Eddan Grimnirin runon mukaan Thrud on myös yksi valkyrioista, jotka tarjoilevat Valhallassa olutta taistelussa kuolleille urhoille.


Suomen alle 16-vuotiaiden koripallomaajoukkue edustaa Suomea koripallon alle 16-vuotiaiden poikien maaotteluissa. Vuonna 2018 joukkueen päävalmentaja on Antti Koskelainen.


title: Suomen alle 16-vuotiaiden koripallomaajoukkue

text: Suomen U16-maajoukkue on maan ainoa koripallon juniori-ikäluokkien maailmanmestaruuskilpailuihin (2016) selviytynyt joukkue. Ikäluokkansa EM-kilpailuissa U16-maajoukkue on sijoittunut parhaimmillaan kuudenneksi vuonna 2015 ja vanhalla turnausmuodolla neljänneksi vuonna 1981.


text: Suomen U16-maajoukkue on Suomen koripallohistorian ainoa arvokisamitaliin yltänyt joukkue: se voitti pronssia Euroopan nuorten kesäolympiafestivaaleilla vuonna 2017. Mitali on myös Suomen EYOF-historian ainoa kesäkisojen palloilumitali.


text: Suomen alle 16-vuotiaiden poikien maajoukkue on maan ainoa koripallon juniori-ikäluokkien maailmanmestaruuskilpailuihin selviytynyt joukkue. Paikka alle 17-vuotiaiden MM-kilpailuihin varmistui vuoden 2015 EM-kilpailujen kuudennen sijan ansiosta. Suomea edusti kisoissa muun muassa Elias Valtonen.


text: Vuoden 2015 sijoitus on 16-vuotiaiden ikäluokamaajoukkueen paras nykymuotoisissa kilpailuissa, joita on järjestetty vuodesta 2004 lähtien. Vanhalla turnausmuodolla U-16-maajoukkue sijoittui ikäluokan vuoden 1981 EM-kilpailuissa neljänneksi.


text: Vuoden 2017 Euroopan nuorten kesäolympiafestivaaleille Suomi sai historiansa ensimmäisen kerran paikan rankingin kautta. EYOF-turnauksessa Suomi voitti Bosnia-Hertsegovinan ja pisteellä Kroatian mutta hävisi tämän jälkeen Italialle ja Liettualle. Suomi pelasi näin pronssiottelussa, jossa se voitti jälleen Kroatian, tällä kertaa 56–53-pistein. Suomen joukkueen voittama EYOF-pronssimitali oli Suomen koripallohistorian ensimmäinen arvokisamitali ja Suomen EYOF-kisahistorian ensimmäinen kesäkisojen palloilumitali. Pronssijoukkueen avainpelaajia olivat muun muassa Mustapha Amzil ja Erik Sajantila.


text: Vuoden 2016 U-17-MM-kilpailuja varten perustettiin Suomen alle 17-vuotiaiden maajoukkue. Sen pelaajarunko ja päävalmentaja säilyivät edellisvuoden U16-maajoukkueesta. Suomi sijoittui kisoissa 12:nneksi.


title: Homoseriini

text: Homoseriini (CHNO) on ei-proteinogeenisiin aminohappoihin eli proteiinisynteesiin osallistumattomiin aminohappoihin kuuluva orgaaninen yhdiste. Yhdistettä esiintyy kasveissa ja bakteereissa osana eräiden aminohappojen biosynteesiä. Homoseriinin rakenne poikkeaa seriinistä siten, että homoseriinissä on yksi CH-yksikkö enemmän.


title: Homoseriini

text:
Huoneenlämpötilassa homoseriini on valkoista kiteistä ainetta. Se liukenee erittäin hyvin veteen. Yhdiste on optisesti aktiivinen ja sen luonnossa esiintyvän enantiomeerin S-homoseriinin eli -homoseriinin (CAS 672-15-1) ominaiskiertokyky 5 M vesiliuoksessa on -8,8. R-homoseriinin (CAS 6027-21-0) ominaiskiertokyky vesiliuoksessa on +8,8.
Homoseriinin raseemisen seoksen eli DL-homoseriinin CAS-numero on 1927-25-9.


title: Homoseriini

text: Eliöt, jotka kykenevät tuottamaan homoseriiniä valmistavat sitä aspartaattisemialdehydistä homoseriinidehydrogenaasin katalysoimana. Homoseriinistä muodostuu treoniinia homoseriinikinaasin ja treoniinisyntaasin katalysoimana. Treoniinista voi muodostua edelleen isoleusiinia, joten homoseriini on myös isoleusiinin esiaste. Homoseriini on myös kolmannen aminohapon metioniinin biosynteesin esiaste. Kasveissa homoseriinistä muodostuu fosfohomoseriiniä homoseriinikinaasin katalysoimana ja tämä johdannainen kondensoituu kysteiinin kanssa kystationiiniksi, josta muodostuu edelleen metioniinia. Bakteereissa homoseriinistä muodostuu sen sijaan O-asetyylihomoseriiniä homoseriini-O-asetyylitransferaasin katalysoimana tai O-sukkinyylihomoseriiniä homoseriini-O-sukkinyylitransferaasin katalysoimana ja näistä välivaiheista muodostuu useamman vaiheen jälkeen metioniinia.


title: Samurai Rauni Reposaarelainen

text: Samurai Rauni Reposaarelainen on vuonna 2016 ensi-iltansa saanut suomalainen elokuva, jonka ohjasi Mika Rättö. Hän on myös yksi elokuvan käsikirjoittajista ja esittää sen pääosaa. Elokuvaa on luonnehdittu lajityypiltään surrealismivaikutteiseksi undergroundelokuvaksi ja tragikoomiseksi draamaksi.


title: Samurai Rauni Reposaarelainen

text: Elokuvan käsikirjoitus on tehty porilaisen vapaan taiteilijaryhmän Teatteri Moderni Kanuunan vuonna 2010 esittämän samannimisen näytelmän pohjalta. Mika Rätön mukaan se perustuu hänen keksimänsä fiktiivisen japanilaisen kirjailijan Kito Kokorun näytelmään "Totuus". Ajatuksen näytelmän muokkaamisesta elokuvaksi esitti sen kuvaajana toimiva Sami Sänpäkkilä.


title: Samurai Rauni Reposaarelainen

text: "Samurai Rauni Reposaarelainen" on tehty vain noin 50 000 euron budjetilla. Apurahoilla elokuvaa ovat tukeneet Suomen kulttuurirahasto sekä Taiteen keskustoimikunta, mutta suurimmaksi osaksi se on toteutettu talkoovoimin. Porin seudulla tehdyt kuvaukset alkoivat syksyllä 2012 ja ne saatiin päätökseen kesällä 2015. Ulkokuvausten lisäksi elokuvaa on kuvattu Villilä Studioilla Nakkilassa. Elokuva sai Suomen ensi-iltansa Rakkautta & Anarkiaa festivaaleilla syyskuussa 2016. Elokuvateatterilevitys alkoi lokakuussa 2016 Black Lion Picturesin levittämänä ja keräsi yli 5000 katsojaa.


title: Samurai Rauni Reposaarelainen

text: Elokuva on absurdi tragikomedia yhteisöään terrorisoivasta ylivoimaisesta yksilöstä Rauni Reposaarelaisesta. Eri puolille Meri-Poria sijoittuvan tarinan lähtökohtana on sekoittaa japanilaista samuraimytologiaa nyky-Suomeen. Mika Rätön esittämä päähenkilö Rauni Reposaarelainen on pohjimmiltaan hyvä ihminen, mutta runsas alkoholinkäyttö tekee hänestä ajoittain väkivaltaisen. Elokuvan visuaalisuuteen ja tunnelmaan on haettu vaikutteita ohjaajilta, kuten Alejandro Jodorowsky ja Emir Kusturica, jonka mustalaiselokuvista lainattiin ajatus eläinten ja lasten paljoudesta.


title: Samurai Rauni Reposaarelainen

text: Elokuvan päähenkilö Rauni Reposaarelainen joutuu murhayrityksen kohteeksi, mutta selviää siitä käyttämällä apunaan pelkkää oljenkortta. Hänen murhaansa yrittänyt henkilö tunnetaan salanimellä "Häpeekyynel", jonka oikeaa identiteettiä Rauni Reposaarelainen ryhtyy selvittämään. Matkallaan ympäri Meri-Poria hän törmää toinen toistaan erikoisempiin kummajaisiin.


title: Pernasaaren koulukoti

text: Pernasaaren koulukoti (1931–1946 Pernasaaren kasvatuslaitos) oli vuosina 1931–1994 Laukaan Vuonteella toiminut koulukoti. Koulukoti toimi Pernasaaren valtionvirkatalossa Laukaan Vuonteen kylässä. 1680-luvulta 1910-luvulle virkatalo oli virkatalon haltijoiden ja vuokraajien hallinnassa mutta tuli vuonna 1920 Kouluhallituksen alaisuuteen. Aluksi sitä viljeltiin Laukaassa sijainneen läheisen Järvilinnan vastaanottokodin poikien avulla kunnes koulukotitoiminta Pernasaaressa käynnistyi 1931. Enimmän osan toiminta-ajastaan laitos oli poikakotina, johon otettiin vain poikia, viimeisinä vuosina 1990-luvulla kuitenkin myös tyttöjä. Koulukotitoiminta päättyi 1994, jolloin samoissa tiloissa aloitti toimintansa Laukaan avovankila, nykyiseltä nimeltään Laukaan vankila.


title: Fallout Shelter

text: Fallout Shelter on Bethesda Softworksin julkaisema hiekkalaatikkopeli, joka julkaistiin vuonna 2015 iOS- ja Android-laitteille. Pelimaailma sijoittuu "Fallout"-pelisarjasta tuttuun ydinsodan jälkeiseen post-apokalyptiseen maailmaan. Pelin tarkoituksena on rakentaa oma holvi () ja hankkia sinne asukkaita (). Asukkaiden saaminen mahdollistaa erilaisten tilojen rakentamisen holviin ja myös holvin ulkopuolisen maailman tutkimisen. Holvia tulee myös puolustaa hyökkäyksiä vastaan.


title: Fallout Shelter

text: Heinäkuussa 2016 peli julkaistiin myös Windowsille ja helmikuussa 2017 Xbox Onelle.


title: Nyerin piirikunta

text: Nyerin piirikunta on yksi Kenian aluehallinnon 47 piirikunnasta. Se sijaitsee maan keskiosissa; Mount Kenyan länsirinteet sijaitsevat piirikunnan itäosassa. Piirikunnan pinta-ala on 3 337 neliökilometriä ja väkiluku 693 558 (2009). Piirikunnan keskus on Nyerin kaupunki (63 626 as. vuonna 2009). Se sijaitsee linnuntietä 97 kilometriä Nairobista pohjoiseen.


title: Nyerin piirikunta

text: Nyerin piirikunta jakautuu paikallishallinnossa kuuteen vaalipiiriin (constituences), jotka voidaan jakaa edelleen äänestysalueisiin (ward).


title: Nyerin piirikunta

text: Piirikunta kuuluu kenialaisen teen tuotantoalueisiin. Aberdarevuoriston itärinteet ovat osaksi piirikunnassa, samoin Mount Kenyan länsirinteet. Rinteiden alaosassa harjoitetaan teenviljelyä ja muuta maataloutta. Esimerkiksi laadukkaasta teestään tunnettu Ragatin teetehdas sijaitsee Nyerin piirikunnassa, Mount Kenyan lounaispuolella.


title: Nyerin piirikunta

text: Piirikunnan nähtävyyksiin kuuluvat Aberdaren kansallispuisto ja Afrikan toiseksi korkein vuori Mount Kenya.


title: Scheibler

text: Scheibler on vuosina 1900–1907 valmistettu saksalainen automerkki. Scheibler-autotehtaan perusti Fritz Scheibler vuonna 1899 Aacheniin.


title: Scheibler

text: Ensimmäinen Scheibler-auto valmistui vuonna 1900 ja se voitti Frankfurtin autonäyttelyssä kultaa. Voittoautossa oli kaksisylinterinen moottori edessä ja voima välitettiin taka-akselille ketjun välityksellä.


title: Scheibler

text: Myöhemmin tehdas valmisti nelisylinteristä 24 HP-mallia, jossa oli 4,4 litran moottori, teholtaan 17,5 kW eli 24 hv.


title: Scheibler

text: Scheibler lopetti henkilöautojen valmistuksen vuonna 1907 ja keskittyi kuorma-autojen valmistukseen.


title: Swim

text: Swim on kanadalaisen elektronisen musiikin artistin Cariboun (oik. "Dan Snaith") studioalbumi, joka julkaistiin vuonna 2010. Se oli Snaithin toinen Caribou -nimen alla julkaistu studioalbumi.


title: Swim

text: Swim sai ylistävän vastaanoton kriitikoilta, ja esimerkiksi The Guardian nimesi sen ilmestymisvuotensa kuudenneksi parhaaksi albumiksi.


Sosiologisen kirjallisuuden suomennokset ovat osa suomenkielistä tiede- ja tietokirjallisuutta. Sosiologisen kirjallisuuden suomentaminen on osa alan kansainvälisen keskustelun seuraamista ja käsitteistön hiomista. Teosten kääntäminen pitää yllä sekä tieteellistä että yhteiskunnallista keskustelua.


title: Sosiologisen kirjallisuuden suomennokset

text: Sosiologinen kirjallisuus liittyy usein myös muihin aloihin, esimerkiksi sosiaalipsykologiaan, taloustieteeseen, oikeustieteeseen, politiikan tutkimukseen, sosiaalipolitiikkaan, historiaan, filosofiaan, antropologiaan, kulttuurintutkimukseen ja uskontotieteeseen.


text: Varhaisvaiheessa 1900-luvun alussa sosiologista kirjallisuutta ei juuri suomennettu. Kansainvälisesti suuntautuneesta Edvard Westermarckista lähtien suomalaisten sosiologian väitöskirjojen kielenä on usein ollut muu kuin suomi.


text: Westermarckin väitöskirjaan pohjautuva, 1921 uudistetun "The History of Human Marriage" -teoksen suppeampi versio "A Short History of Human Marriage" (1926) ilmestyi suomeksi 1932. Suomentaja E. A. Pippingin (kansatieteilijä E. A. Virtanen) pääasiallisena lähteenä on ilmeisesti ollut vuoden 1927 ruotsinnos. Westermarckilta suomennettiin myös osa hänen pääteoksestaan "The Origin and Development of the Moral Ideas" (1906–1908) ("Moraalin synty ja kehitys", suom. Emerik Olsoni 1933). Lisäksi Joel Lehtonen suomensi vuonna 1913 ilmestyneen esitelmäkokoelman "Tapojen historiaa".


text: Gunnar Landtmanin "Varhaisin kulttuuri" suomennettiin vuonna 1920 (suom. Hanna Favorin ja Jalo Kalima). Rafael Karstenilta käännettiin "Pakanuus ja kristinoppi" (suom. Werner Anttila 1911), "Intiaanien parissa Ecuadorin aarniometsissä" (1920–21, suom. Ilmari Ahma), "Luonnonkansojen yhteiskuntaelämä" (suom. E. A. Virtanen 1930), "Luonnonkansojen uskonto" (suom. Aulis Alanen 1931) ja "Sosiologian historia pääpiirteissään" (suom. Jorma Partanen).


text: Toisen maailmansodan jälkeen Suomeen tuli yhdysvaltalaisen asennetutkimuksen suuntaus. Uusia käsitteitä suomennettiin pitkälti kotimaisissa oppikirjoissa, joita kirjoittivat Erik Allardt, Yrjö Littunen ja Antti Eskola.


text: 1960–1970-luvuilla isot kustantamot suomennottivat jonkin verran sosiologista kirjallisuutta. Ralf Dahrendorfia julkaisi sekä Kirjayhtymä ("Homo sociologicus", suom. Anne-Eva Tiililä 1969) että WSOY ("Luokat ja luokkaristiriidat teollisessa yhteiskunnassa", suom. Ilse Koli 1969). Tammi julkaisuja olivat muun muassa Amitai Etzionin "Nykyajan organisaatiot" (suom. Seppo Randell 1968), Alex Inkelesin "Mitä on sosiologia" (suom. Seppo Toiviainen 1969), Joachim Israelin "Vieraantuminen" (suom. Tuomas Takala 1974) ja Kettil Bruunin "Alkoholi" (Tuomas Takala 1972).


text: 1960-luvulla sosiologialla oli vahvasti yhteydessä yhteiskunnalliseen keskusteluun. Esimerkiksi Marraskuun liike kustansi osasuomennoksen Erving Goffmanin teoksesta "Asylums" ("Minuuden riistäjät", suom. Auli Tarkka ja Riitta Suominen 1969). Goffmanin teoksista on suomennettu myös "Arkielämän roolit" (suom. Erkki Puranen, WSOY 1971) ja "Vuorovaikutuksen sosiologia" (suom. Kaisa Koskinen, Vastapaino 2012). Vuonna 1971 ilmestyi Gummerukselta Martin Lipsetin "USA. Vastakohtien kansakunta" (suom. Erkki Vainikkala). Otava julkaisi 1974 Lucy Mairin "Avioliiton sosiologiaa" Sini Rinteen suomennoksena.


text: 1970-luvun loppupuolella monet katsoivat, että käännöstoiminta oli sattumanvaraista. "Sosiologia"-lehteen pyydettiin ”eräiden sosiologien mielipidettä keskeisistä kääntämistä kaipaavista teoksista”. Suomennostoiveiden perusteluina käytettiin kirjojen asemaa klassikkoina tai yhteiskunnallisen keskustelun herättäjinä. Lehdessä esitetyistä yhteensä 22 kirjasta on vuoteen 2013 mennessä suomennettu vain kaksi: C. Wright Millsin "Sosiologinen mielikuvitus" (suom. Antti Karisto, Esa Konttinen, Pentti Takala ja Hannu Uusitalo, Gaudeamus 1982) ja Marcel Maussin "Lahja" (suom. Jouko Nurmiainen ja Jyrki Hakapää, Tutkijaliitto 1999). Monilta kirjoittajilta on tosin suomennettu muita teoksia: Jürgen Habermas, Louis Althusser, Anthony Giddens, Georg Lukács ja Norbert Elias.


text: Suomennostoiminnasta käyty keskustelu vaikutti yhteiskuntatieteelliseen kirjallisuuteen suuntauneen kustannusyhtiö Vastapainon syntyyn 1981. Klassikoiden suomentamiseen on kiinnitetty huomiota 1980-luvulta alkaen. Tiedekustantamisen eriytyminen on lisännyt käännöstoiminnan järjestelmällisyyttä: tutkijat ja suomentajat ovat aktiivisesti esittäneet käännöstoiveita.


text: Sekä Max Weberiltä että Émile Durkheimilta ilmestyi ensimmäinen suomennos vuonna 1980. Durkheimin "Sosiaalisesta työnjaosta" (suom. Seppo Randell, Gaudeamus 1990) sisälsi Erik Allardtin esipuheen, jossa hän nimesi teoksen sosiologian klassikoista tärkeimmäksi. Allardtin mukaan siinä eritellään sosiologian tutkimuskohdetta tarkemmin kuin missään muussa teoksessa. Weberin pääteokseksi mainittu "Wirtschaft und Gesellschaft" on edelleen suomentamatta. Georg Simmeliä ovat suomentaneet useat kustantajat ja kääntäjät. Ferdinand Tönnies on jäänyt vähemmälle huomiolle suomennoksissa.


text: Ensimmäinen Michel Foucault’n suomennos, "Tarkkailla ja rangaista", ilmestyi Otavalta 1980 (suom. Eevi Nivanka). Pierre Bourdieulta ja Roland Barthesilta on suomennettu kultakin kuusi teosta. Bruno Latourilta on käännetty "Emme ole koskaan olleet moderneja" (Risto Suikkanen 2006). Aikalaisdiagnostikoista on suomennettu esimerkiksi Ulrich Beckin, Anthony Giddensin ja Scott Lashin "Nykyajan jäljillä" (Leevi Lehto, Vastapaino 1995).


text: Vastapaino on julkaissut muun muassa Max Horkheimeria, Theodor Adornoa, Stuart Hallia, Immanuel Wallersteinia ja Zygmunt Baumania. Karl Polanyin "Suuri murros" sai J. A. Hollon palkinnon. Gaudeamuksen tärkeitä käännöksiä ovat muun muassa John Heritagen "Harold Garfinkel ja etnometodologia" (suom. Ilkka Arminen ym. 1996). Alexis de Tocquevillen "Demokratia Amerikassa" (suom. Sami Jansson 2006) ja James A. Schellenbergin "Sosiaalipsykologian klassikoita" (suom. Marja Ahokas 1998).


text: Merkittäviä antropologian suomennoksia ovat olleet muun muassa Claude Lévi-Straussin "Tropiikin kasvot" (suom. Ville Keynäs, Loki-kirjat 2003) ja Mary Douglasin "Puhtaus ja vaara" (suom. Virpi Blom ja Kaarina Hazard, Vastapaino 2000.


text: Sosiologian suomennokset ovat pääsääntöisesti olleet alan asiantuntijoiden tekemiä. Esimerkiksi Max Weberin teoksia suomentanut, edesmennyt Tapani Hietaniemi oli syvällisesti perehtynyt Weberin kirjoitustapaan ja käsitteistöön ja käsitteli sitä esipuheissaan. Suuri osa käännöstöistä tehdään tutkijan omien töiden ohella ja ilmaiseksi. Kääntämiseen liittyy myös toimittajien ja vertaislukijoiden tekemä talkootyö.


text: Etenkin pienkustantamoille rahoitus on ongelma ja tieteellisten teosten suomentaminen usein taloudellinen riski. Tiedekustantamista ovat tukeneet apurahoin muun muassa opetus- ja kulttuuriministeriö, Suomen kirjasäätiö, Suomalaisen kirjallisuuden edistämisvarat, Suomen kirjallisuuden tiedotuskeskus, Tampereen yliopiston tukisäätiö ja eri yliopistot.


title: Nyandaruan piirikunta

text: Nyandaruan piirikunta on yksi Kenian aluehallinnon 47 piirikunnasta. Maaseutuvaltainen piirikunta sijaitsee Ison hautavajoaman itäisen harjanteen länsirinteessä, linnuntietä 50–150 kilometriä Nairobista pohjoisluoteeseen.


title: Nyandaruan piirikunta

text: Nyandaruan piirikunnan pinta-ala on 3 304 neliökilometriä ja väkiluku 596 268 (2009). Piirikunnan keskus on Ol Kaloun pikkukaupunki. Se sijaitsee linnuntietä noin 122 kilometriä Nairobista pohjoisluoteeseen.


title: Nyandaruan piirikunta

text: Piirikunta jakautuu paikallishallinnossa viiteen vaalipiiriin (constituences), jotka voidaan jakaa edelleen 25 äänestysalueeseen (ward).


title: Nyandaruan piirikunta

text: Maatalous muodostaa piirikunnan talouselämä perustan ja piirikunta tunnetaankin perunanviljelyalueena. Myös esimerkiksi matkailua ja uusiutuvaa energiantuotantoa pyritään kehittämään.Aberdarevuoriston länsirinteet sijaitsevat piirikunnassa. Piirikunnan nähtävyyksiin kuuluu Aberdaren kansallispuisto.


title: Allvis

text: Allvis on skandinaavisessa mytologiassa kääpiö. Hänen nimensä merkitsee ”kaikkitietävä”. Hän takoi aasajumalille aseita, ja palkkioksi jumalat lupasivat Thorin poissa ollessa tämän tyttären Thrudin vaimoksi Allvisille. Thoria sopimus ei kuitenkaan miellyttänyt. Kun Allvis saapui noutamaan palkkiotaan, päätti Thor järjestää kokeen estääkseen avioliiton. Thor ilmoitti suostuvansa antamaan Thrudin puolisoksi Allvisille, jos kääpiö kykenisi vastaamaan kaikkiin Thorin kysymyksiin. Thor pitkitti koetta aamunkoittoon asti, jolloin auringonsäteet osuivat Allvisiin ja tämä muuttui kiveksi, sillä kääpiöt eivät kestä auringonvaloa.


title: JoJo’s Bizarre Adventure

text: JoJo's Bizarre Adventure ("ジョジョの奇妙な冒険") on japanilainen mangasarja, jonka on kirjoittanut ja kuvittanut Hirohiko Araki. Sarjaa julkaistiin alun perin vuosina 1986–2004 japanilaisessa "Weekly Shōnen Jump" -nimisessä, shoneniin erikoistuvassa aikakauslehdessä, kunnes vuodesta 2005 sitä on julkaistu "Ultra Jump" -nimisessä seinen-lehdessä. JoJo's Bizarre Adventure on yksi Japanin pisimmistä mangasarjoista.


title: JoJo’s Bizarre Adventure

text: Sarjan kolmannen osan, "Stardust Crusadersin", toisesta puoliskosta julkaistiin vuosina 1993–1994 kuusiosainen animeversio ja myöhemmin vuosina 2000–2002 seitsemänosainen animeversio ensimmäisestä puoliskosta. Vuodesta 2012 vuoteen 2013 julkaistiin uusi animeversio, joka käsittää sarjan kaksi ensimmäistä osaa, "Phantom Bloodin" ja "Battle Tendencyn". "Stardust Crusaders" puolestaan animoitiin uudelleen 48-osaisena animena, joka julkaistiin vuosina 2014–2015. Sarjan neljättä osaa, "Diamond Is Unbreakablea" alettiin animoida vuonna 2016. Jaksoja siinä on 39. Viidennen osan "Golden Wind" ("myös nimellä Vento Aureo") televisiointi aloitettiin vuonna 2018 5. lokakuuta, ja jaksoja olisi tulossa 39. Yksi uusi jakso ilmestyy joka viikon perjantaina. Kaikki vuodesta 2012 lähtien julkaistut animejaksot ovat Suomessa ilmaiseksi katsottavissa Crunchyroll-palvelusta.


title: JoJo’s Bizarre Adventure

text: Jojo's Bizarre Adventurea on myyty kotimaassaan yhteensä yli 80 miljoonaa kappaletta. Se on myydyimpiä mangasarjoja kautta aikojen.


title: JoJo’s Bizarre Adventure

text: JoJo's Bizarre Adventure kertoo tarinan Joestar-nimisen suvun seikkailuista ja niiden jälkeläisistä, joiden kohtalona on pysäyttää maailma erilaisilta yliluonnollisilta uhilta. Jokaisella Joestar-suvun jälkeläisellä on oma kykynsä ja sarjan kaikissa kahdeksassa osassa on eri päähahmo, tarina ja tapahtumapaikka. Ensimmäiset kuusi osaa jatkavat kronologisesti siitä mihin edellinen osa jäi. JoJon seitsemäs osa, "Steel Ball Run", joka sijoittuu ensimmäisen osan, "Phantom Bloodin" tavoin 1800-luvun loppupuoliskolle, aloitti uuden, vaihtoehtoisen aikajatkumon, josta kahdeksas osa "JoJolion" jatkaa eteenpäin. Sarja on tuttu myös lukuisista musiikkiviittauksistaan, sillä huomattava osa sen hahmoista ja standeistä on nimetty eri artistien ja kappaleiden mukaan.


title: JoJo’s Bizarre Adventure

text:
Osa 1: "Phantom Blood" (osat 1-5)
Vuoden 1880 Iso-Britanniassa, nuori Jonathan Joestar tutustuu uuteen, adoptoituun veljeensä, Dio Brandon, kuka haluaa viedä hänen statuksensa Joestar-suvun perillisenä. Jonathan onnistuu kuitenkin pilaamaan Dion suunnitelmat, minkä jälkeen hän turvautuu muinaiseen kivinaamioon ja muuttaa itsensä vampyyriksi. Jonathan lyöttäytyy yhteen italialaisen "Hamon"-kamppailulajien taitajan Will A. Zeppelin, sekä entisen katuroiston Robert E. O. Speedwagonin kanssa ja pyrkivät pysäyttämään Dion suunnitelmat vallata maailman.


title: JoJo’s Bizarre Adventure

text:
Osa 2: "Battle Tendency" (osat 5-12)
Vuoden 1938 New Yorkissa Jonathanin lapsenlapsi, Joseph Joestar, luonnostaan taitava "Hamon"-taistelija joutuu isoisänsä tavoin pelastamaan maailman, tällä kertaa kolmelta pilarimieheltä. Pilarimiehet ovat muinaisia, yliluonnollisen vahvoja miehiä, jotka herätettiin vahingossa henkiin Natsi-Saksan epäonnistuneen tutkimuksen tuloksena. Joseph lyöttäytyy yhteen Willin lapsenlapsen, Caesar Zeppelin, sekä tämän opettajan Lisa Lisan kanssa ja pyrkivät pysäyttämään pilarimiehet, jotka haalivat itselleen muinaista artefaktia.


title: JoJo’s Bizarre Adventure

text:
Osa 3: "Stardust Crusaders" (osat 12-28)
On vuosi 1987. Jotaro Kujo, Josephin lapsenlapsi, on japanilainen lukiolainen, joka lukitsee itsensä vankilaan uskottuaan olevansa pahan hengen riivaama. Jotaron äiti Holly kutsuu Josephin ja tämän egyptiläisen ennustajaystävänsä Mohammed Avdolin Japaniin auttamaan hänen poikaansa, kenelle on itse asiassa kehittynyt yliluonnollinen kyky nimeltään "stand". Stand-kyvyt ovat alkaneet kulkea Joestarin suvussa sen jälkeen, kun Dio Brando heräsi uudelleen henkiin Jonathanin ruumiissa. Pian tämän jälkeen Holly sairastuu vakavasti oman standinsä vaikutuksesta ja Jotaro päättää kukistaa Dion pysyvästi ja pelastaa äitinsä 50 päivän kuluessa. Jotaron mukaan liittyy Joseph, Avdol, vaihto-opiskelija Noriaki Kakyoin, ranskalainen miekkailija Jean-Pierre Polnareff, kuka haluaa kostaa sisarensa kuoleman sekä kulkukoira Iggy. Dio on asettunut Egyptiin ja hänen seuraajistaan muodostuu kantava uhka Jotaron seurueelle.


title: JoJo’s Bizarre Adventure

text:
Osa 4: "Diamond is Unbreakable" (osat 29-47)
Vuoden 1999 Morioh-nimisessä fiktiivisessä japanilaisessa pikkukaupungissa Jotaro saa selville, että hänen isoisällään Josephilla on syrjähypyn seurauksena syntynyt avioton lapsi nimeltään Josuke Higashikata. Jotaro varoittaa Josukea siitä, että Morioh on pullollaan stand-käyttäjiä mystisen jousen ja nuolen takia, jotka sisältävät yliluonnollisia voimia. Kostettuaan isoisänsä tappaneelle ammattirikolliselle, Josuke päättää yhdessä Jotaron kanssa etsiä käsiinsä jousen ja tehdä lopun Moriohia riivaavasta sarjamurhaajasta, Yoshikage Kirasta, joka murhaa nuoria naisia. Josuken mukaan liittyy hänen ystävänsä Koichi Hirose, Okuyasu Nijimura, kuka pyrkii kostamaan veljensä kuoleman, sekä kuuluisa manga-artisti Rohan Kishibe. Myös ikääntynyt Joseph saapuu Japaniin auttamaan poikaansa.


title: JoJo’s Bizarre Adventure

text:
Osa 5: "Vento Aureo (Golden Wind)" (osat 47-63)
Pian "Diamond is Unbreakablen" tapahtumien jälkeen, Jotaro lähettää Koichi Hirosen Napoliin tutkimaan Giorno Giovannaa, kuka on Dion poika. Giornon tavoitteena on syöstä vallasta paikallisen mafian pahamainen johtaja Diavolo, joka pyrkii tapattamaan oman tyttärensä, Trish Unan, pitääkseen identiteettinsä salassa. Giorno liittyy Passione-nimiseen, täysin stand-käyttäjistä koostuneeseen mafiaryhmään, jonka jäseniin kuuluu johtaja Bruno Bucciarati, Leone Abbacchio, Guido Mista, Narancia Ghirga sekä Pannacotta Fugo. Matkan aikana Passione pyrkii varastamaan pomonsa rikkaudet sekä suojelemaan tämän tytärtä kilpailevalta mafiaperheeltä.


title: JoJo’s Bizarre Adventure

text:
Osa 6: "Stone Ocean" (osat 64-80)
Jotaron tytär, Jolyne Cujoh, pidätetään syyttömänä murhasta ja tuomitaan suorittamaan vankeusrangaistusta Green Dolphinin osavaltion vankilaan. Jotaron vierailtua vankilassa Jolynelle selviää, että yksi Dion seuraajista, Enrico Pucci, vankilan pastori, järjesti salaliiton, jotta hän voisi murhata Jolynen muurien sisäpuolella. Jolyne lyöttäytyy yhteen toisen naisvangin, Ermes Costellon, pikkupoika Emporio Alninon sekä kahden miesvangin Narciso Anasuin ja Weather Reportin kanssa ja pyrkivät palauttamaan Jotaron stand-kyvyn sekä pelastamaan maailman Enricolta, kuka aikoo muokata maailman uudelleen.


title: JoJo’s Bizarre Adventure

text:
Osa 7: "Steel Ball Run" (osat 81-104)
"Steel Ball Run" sijoittuu vaihtoehtoiseen ulottuvuuteen, vuoden 1890 Yhdysvaltoihin, jossa Gyro Zeppeli -niminen ratsastaja osallistuu maan halki kulkevaan Steel Ball Run -ratsastuskilpailuun. Gyro on "Rotation"-nimisen taistelulajin taitaja ja alaraajahalvaantunut Johnny Joestar osallistuu vammastaan huolimatta samaan kilpailuun, jotta voisi selvittää Gyron salaisuuden ja mahdollisesti palauttaa takaisin kykynsä kävellä. Gyron ja Johnnyn tietämättä Yhdysvaltain presidentti Funny Valentine järjesti kisan patrioottisista syistä ja että voisi jäljittää helpommin mystiset pyhän ruumiin jäännökset, jotka antavat käyttäjilleen stand-kyvyn. Johnny ja Gyro, sekä kilpailijat Mountain Tim, Hot Pants, kisan järjestäjä Stephen Steel ja tämän vaimo Lucy pyrkivät estämään Valentinen aikeet, kannoillaan hänen palkkamurhaajansa.


title: JoJo’s Bizarre Adventure

text:
Osa 8: "JoJolion" (osa 105-)
"JoJolion" sijoittuu samaan jatkumoon kuin "Steel Ball Run", vuoden 2011 vaihtoehtoiseen Moriohiin, joka on joutunut Sendain määnjäristyksen kouriin. Yasuho Hirose -niminen opiskelija löytää muistinsa menettäneen nuorukaisen tuhoutuneen rakennuksen jäänteistä ja nimeää hänet Josukeksi. Josuke asettuu asumaan Higashikata-nimiseen perheeseen, kenen isäntä tuntuu tietävän Josukesta enemmän kuin luulisi.


title: Hillman Imp

text: Hillman Imp (Suomessa myöhemmin Sunbeam 900) on vuosina 1963–1976 Rootes Groupin valmistama pikkuauto. Autoa tuotiin myös Suomeen. Imp oli ensimmäisiä autoja, jossa oli läpituuletus ja ilman poisto takana.


title: Hillman Imp

text: Moottori sijaitsee takana. Hillman Impissä on nestejäähdytteinen nelitahtinen nelisylinterinen 875 cm³ rivimoottori. Suurin teho 29 kW (39 hv) /5000 r/min (DIN-normin mukaan, liioitteleva SAE bruttoteho 42 hv). Suurin vääntömomentti 7,2 kpm eli 70,6 Nm /2800 r/min (DIN).


title: Hillman Imp

text: Tekniikan Maailman 8/1964 koeajossa Hillman Imp kiihtyi 0–80 km/h 15,8 sekunnissa ja 0–100 km/h 30,9 sekunnissa. Huippunopeus oli 120 km/h.


title: Hillman Imp

text: Imp maksoi vuonna 1964 Suomessa 6 795 markkaa ja vuonna 1969 Sunbeam 900 -nimisenä 7 980 markkaa.


title: Hillman Imp

text: Impissä oli paljon mekaanisia vikoja, joista huolimatta auto oli suosittu halvan hintansa ansiosta. Huonon maineen vuoksi vuonna 1969 auto nimettiin Suomessa Sunbeam 900:ksi . Muualla maailmassa mallinimi säilyi koko ajan Hillman Impinä.


title: Hillman Imp

text: Hillman Impissä oli aluksi leveä nauhamainen nopeusmittari, mutta 1969 se vaihdettiin pyöreään nopeusmittariin. Ajo-ominaisuudet ovat kohtalaisen hyvät, mutta kuljettajan täytyy ottaa huomioon takamoottorista johtuva takapainoisuus. Auto on melko meluisa ja sisätilojen viimeistelyssä on toivomisen varaa. Lämmityslaite on takana olevasta moottorista johtuen varsin tehoton.


title: Hillman Imp

text: Takamoottorirakenteensa ansiosta Hillman Imp tuli suosituksi myös ralliautona. Imp toimi elokuvassa "Bensaa suonissa" päähenkilöiden ralliautona.


title: Archive.is

text: Archive.is (ennen Archive Today) on vuonna 2012 käynnistetty sivusto, joka toimii digitaalisena aikakapselina. Sivustolla voi tallentaa haluamansa verkkosivun sen hetkisen sisällön Archive.is:in verkkoarkistoon ja tehdä hakuja aiemmin tallennetuista verkkosivuista.


title: Archive.is

text: Palvelun ylläpitäjä esti palvelun toimimisen Suomessa heinäkuussa 2015, ennaltaehkäistäkseen selkkauksia Suomen viranomaisten kanssa. Esto päättyi kuitenkin helmikuussa 2016.


title: Murangan piirikunta

text: Murangan piirikunta tai Murang’an piirikunta on yksi Kenian aluehallinnon 47 piirikunnasta. Se sijaitsee Kenian keskiosissa, pääkaupunki Nairobin ja kenian korkeimman vuoren Mount Kenyan puolivälissä.


title: Murangan piirikunta

text: Murangan piirikunnan pinta-ala on 2 558,9 neliökilometriä ja väkiluku 942 581 (2009). Väkiluvun ennustetaan kasvavan noin 966 672 henkeen vuonna 2017. Väestön keskimääräinen vuotuinen tulotaso (PPP) oli 1 455,5 USD vuonna 2012 (lähellä Kenian keskiarvoa 1 436 USD).


title: Murangan piirikunta

text: Piirikunnan keskus on Muranga (Murang’a; 23 949 as. vuonna 2009). Se sijaitsee linnuntietä 73 kilometriä Nairobista koilliseen.


title: Murangan piirikunta

text: Piirikunta jakautuu paikallishallinnossa seitsemään vaalipiiriin (constituences), jotka voidaan jakaa edelleen 35 äänestysalueseen (electoral ward).


title: Murangan piirikunta

text: Piirikunta kuuluu kenialaisen teen tuotantoalueisiin. Aberdarevuoriston itärinteet laskeutuvat osaltaan piirikuntaan ja rinteiden alaosassa harjoitetaan teenviljelyä ja muuta maataloutta. Enemmistöllä väestöstä on pieni maaomistus. Viljelykasveja ovat esimerkiksi tee, kahvi, avocado, mango, banaani, vihannekset, juurekset.


title: Jouko Heikura

text: Jouko Heikura (s. 1961) on suomalainen kirjailija ja toimittaja.


title: Jouko Heikura

text: Sanoma Osakeyhtiön toimittajakoulun käynyt Heikura aloitti toimittajanuransa Helsingin Sanomissa vuonna 1984. Hän työskenteli lehdessä vuoteen 1987, minkä jälkeen hän siirtyi Ilta-Sanomiin. Hän toimi Ilta-Sanomien kirjeenvaihtajana Tukholmassa vuosina 1988–1990, Lontoossa vuosina 1990–1992 ja 1994–2001, Balkanilla ja Budapestissa vuosina 1992–1994 sekä New Yorkissa vuosina 2001–2003.


title: Jouko Heikura

text: Heikuran ensimmäinen romaani, toimittaja Rakel Ahosta kertova "Mustien vuorten varjossa", julkaistiin vuonna 2011. Sama hahmo on päähenkilönä myös romaaneissa "Joki kaupungin alla" (2013) ja "Asemapaikka New York" (2015). Osa kirjojen tapahtumista pohjautuu Heikuran omiin kokemuksiin hänen kirjeenvaihtajavuosiltaan.


title: Jouko Heikura

text: Heikura omistaa yhdessä sisarensa Hanna Teerijoen kanssa yrityksen Paloheinä Golf. Yritys hallinnoi Helsingin Paloheinässä sijaitsevaa golfkenttää.


title: Jouko Heikura

text: Heikura on koulutukseltaan filosofian maisteri. Hän opiskeli pääaineenaan teoreettista filosofiaa.


title: Kirinyagan piirikunta

text: Kirinyagan piirikunta on yksi Kenian aluehallinnon 47 piirikunnasta. Se sijaitsee Kenian keskiosissa, Arfikan toiseksi korkeimman vuoren, Mount Kenyan (5 199 m) etelärinteellä, 1 158–5 380 metrin korkeudella merenpinnasta.


title: Kirinyagan piirikunta

text: Kirinyagan piirikunnan pinta-ala on 1 479 neliökilometriä ja väkiluku 528 054 (2009). Väkiluvun ennakoidaan kasvavan noin 595 379:ään vuonna 2017. Piirikunnan keskus on Kerugoyan pikkukaupunki (16 369 as. vuonna 2009). Se sijaitsee linnuntietä noin 102 kilometriä Nairobista pohjoiskoilliseen.


title: Kirinyagan piirikunta

text: Piirikunta jakautuu paikallishallinnossa neljään vaalipiiriin (constituences: Mwea, Ndia, Kirinyaga Central ja Gichugu), jotka voidaan jakaa edelleen 20 äänestysalueeseen (ward).


title: Kirinyagan piirikunta

text: Piirikunnassa on kuusi Tanajoen vesistöön kuuluvaa sivujokea, jotka kuljettavat sadevesiä ja Mount Kenian sulamisvesiä Intian valtamereen laskevaan Tanajokeen. Vesiä käyteään myös maatalouden kasteluvetenä kanavaverkostojen välityksellä.


title: Kirinyagan piirikunta

text: Piirikunta kuuluu Mount Kenyan eteläiseen teealueeseen. Esimerkiksi useita Kangaitan ortodoksisella menetelmällä tuotettuja teelaatuja arvostetaan.


title: Embun piirikunta

text: Embun piirikunta on yksi Kenian aluehallinnon 47 piirikunnasta. Se sijaitsee maan keskiosissa, Afrikan toiseksi korkeimman vuoren, Mount Kenyan (5 199 m) kaakkoisrinteellä.


title: Embun piirikunta

text: Embun piirikunnan pinta-ala on 2 818 neliökilometriä ja väkiluku 516 212 (2009), ja 543 221 (2013). Piirikunnan keskus on Embun kaupunki (35 736 as. vuonna 2009). Se sijaitsee linnuntietä noin 109 kilometriä Nairobista koilliseen.


title: Embun piirikunta

text: Piirikunta jakautuu paikallishallinnossa neljään vaalipiiriin (constituences: Manyatta, Mbeere North, Mbeere South, Runyenjes), jotka voidaan jakaa edelleen 20 äänestysalueeseen (electoral ward).


title: Embun piirikunta

text: Piirikunta kuuluu Mount Kenyan teentuotantoalueeseen. maatalousvaltaisessa piirikunnassa tuotetaan myös kahvia, puuvillaa, pähkinöitä (Macadamia nuts), maissia, papuja, hirssiä, durraa, perunoita, kassavaa, jamssia ja hedelmiä. Seudulla kasvatetaan karjaa, vuohia, lampaita, siipikarjaa ja sikoja. Maatalouden kasteluvettä saadaan Tana-joen vesistön joista, lähteistä ja kaivoista. Piirikunta tarjoaa turisteille nähtävää muun muassa Mount Kenyan ja muiden luonnonkohteiden tiimoilta. Piirikunnassa sijaitsee muutamia vesivoimaloita patoineen.


title: Heramaanjärvi

text: Heramaanjärvi on Pirkanmaalla Kangasalla Lihasulassa sijaitseva järvi.


title: Heramaanjärvi

text: Järven pinta-ala on 21 hehtaaria. Se on 900 metriä pitkä ja 500 metriä leveä. Järven rantaviivan pituus on 2,6 kilometriä ja se on erämaajärvi, jonka rannat ovat kallioista havupuumetsää. Siinä ei ole kartan mukaan saaria. Järven etelärannalle on rakennettu maja, jonka omistaja on Kangasalan reserviupseeriyhdistys. Majaa voi vuokrata.


title: Heramaanjärvi

text: Järvi sijaitsee Kokemäenjoen vesistössä (vesistöaluetunnus 35) (vesistöaluetunnus 35) Längelmäveden ja Hauhon reittien valuma-alueen (35.7) Vesijärven valuma-alueella (35.73), jonka Vesijärven lähialueeseen (35.731) järvi kuuluu. Järven vedenpinnan korkeus on 130,1 metriä mpy. Järvi laskee Heramaanojana ensin Palojärveen ja sen jälkeen vielä Vähäjärveen, josta se laskee Vähäjärvenojana Vesijärveen Lihasulan Hepolahdessa.


title: Heramaanjärvi

text: Kalmbergin kartastossa vuodelta 1855–1856 järvi esiintyy erämaajärvenä, jonka nimenä on ”Haramajärvi”. Järvestä on piirretty puro Palojärvelle ja puron alajuoksulle on merkitty niittyjä. Myös Heramaanjärven länsipäässä on niittyjä, mutta asutusta ei ole lähelläkään. Vuoden 1954 peruskartassa järven nimi kirjoitettiin ”Heramajärvi” ja sinne johti kärrypolku Koiviston talolta. Järvi oli tuolloin autio, mutta seuraavassa vuoden 1958 kartassa oli nykyiselle paikalle rakennettu kolme rakennusta. Tilanne säilyi vuosia samanlaisena, kunnes vuoden 1975 kartassa oli rakennuksille rakennettu uusi tie idästä Säynäjärvelle johtavalta tieltä. Tähän karttaan oli järven nimeksi merkitty nykyinen ”Heramaanjärvi”.


title: Heramaanjärvi

text: Järvi on lähes luonnontilainen ja hyvin karu. Järvi on merkitty hyväksi urheilusukelluskohteeksi hyvän näkyvyyden ja erämaisuutensa takia. Vesi on kirkasta ja näkyvyyttä voi olla tilanteesta riippuen 4–10 metriä. Kaarinanpolku ohittaa järven ja on eräs sen kohteista. Järven rantoja kiertää polkuja rantaa seuraten.


title: Heramaanjärvi

text: Lihasulan säätiö on liittänyt vuonna 2016 järvenrannat ja niiden lähiympäristön luonnonsuojelualueeksi Metso-ohjelman mukaisesti. Itse järvi ei ole suojelualueena.


title: Kirkkojärvi (Kangasala)

text: Kirkkojärvi on Pirkanmaalla Kangasalla aivan Kangasalan keskustaajaman eteläpuolella Ranta-Koiviston ja Herttualan osa-alueilla sijaitseva järvi.


title: Kirkkojärvi (Kangasala)

text: Järven pinta-ala on 157 hehtaaria eli 1,6 neliökilometriä. Se on 1,6 kilometriä pitkä ja 1,5 kilometriä leveä. Järven todellinen pituus on pienempi, sillä puoli kilometriä pitkä Kuohunlahti on erotettu muusta järvestä valtatien 12 maantiepenkereellä. Järvi on U-kirjaimen muotoinen ja sen keskiosaan työntyy leveänä niemenä Laikkolannokka. Pohjoisrannat ovat Kirkkoharjun ja Kuohunharjun rinteiden juuria.


title: Kirkkojärvi (Kangasala)

text: Järvi on luodattu ja siitä on julkaistu syvyyskartat. Sen tilavuus on 2,9 miljoonaa kuutiometriä eli 0,0029 kuutiokilometriä. Järven keskisyvyys on 1,9 metriä ja suurin syvyys on 3,4 metriä. Syvin kohta sijaitsee Laikkolannokan edustalla. Muuten järvi on tasapohjainen ja aivan saareton.


title: Kirkkojärvi (Kangasala)

text: Järven rantaviivan pituus on 6,4 kilometriä ja sen rannat ovat olleet historiallisella ajalla peltomaata. Kangasalan keskustaajama on levittäytynyt järven pohjoispuolelle, missä sijaitsee myös Kangasalan kirkkokin. Järven länsirantaan asti ulottuu myös Ranta-Koiviston asuinalue, mutta muuten ovat rannat peltomaata.


title: Kirkkojärvi (Kangasala)

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Mallasveden ja Pälkäneveden alueeseen (35.71), jonka Roineen alueeseen (35.713) järvi kuuluu. Järven vedenpinnan korkeus on 84,9 metriä mpy. Järveen johdettujen pelto-ojien lisäksi siihen laskee lännestä Suoramanjärven laskuoja Supanoja. Kirkkojärvi laskee Taivallammin ja Säkkölänjärven kautta luontaisia ojia myöten Roineen Talviahteenlahteen, jossa vedenpinnan korkeus on 84,2 metriä mpy.


title: Kirkkojärvi (Kangasala)

text: Järvi on linturikas ja voimakkaasti rehevöitynyt. Järvessä on esiintynyt monena vuonna sinilevää. Kunnan jätevedet johdettiin Kirkkojärveen vuosina 1959–1980. Nykyään järvi on luonnonsuojelualuetta ja se kuuluu Natura 2000-alueeseen (FI0316005), johon sisältyvät myös Ahuli, Taivallammi, Säkkölänjärvi ja Kyläjärvi. Järven itärannalle on vuonna 1982 perustettu Kangasalan lintuasema ja järvellä on lintutorni.


title: Kirkkojärvi (Kangasala)

text: Kirkkojärven koillisosassa oleva Kuohunlahti työntyy aivan kunnan keskustaan Kuohunharjun kupeeseen. Valtatie 12 rakennettiin 1970-luvulla järven läpi ja Kuohunlahti erotettiin muusta järvestä pengertien ja sillan avulla. Lahti on pahoin rehevöitynyt ja sitä on suunniteltu kunnostettavan.


title: Kirkkojärvi (Kangasala)

text: Kalmbergin kartastossa vuodelta 1855–1856 on järven ympärille piirretty peltoalueita ja rantojen viereen suuria niittyjä. Harjun päällä kulki tie, joka haarautui Kangasalan kirkon kohdalla. Itärannalle oli merkitty Herttualan kylä, pohjoisrannalle Tarpilan kylä, länsi- ja lounaispuolella Koiviston-, Kautialan-, Toikkolan-, Hyppärilän- ja Leipin kylät.


title: Kirkkojärvi (Kangasala)

text: Vuoden 1953 peruskartassa kaikki järven rannat ovat peltomaata ja vain harjualueet ja kirkon ympäristö ovat taajama-aluetta . Vuoden 1975 kartassa näkyy jo Ranta-Koiviston asuinalueen ensimmäisiä rakennuksia sekä valtatie 12. Kangasalan taajama-alueet kasvoivat järven ympärillä nopeasti ja saavuttivat siellä lähes nykyisen tilanteensa jo ennen 1990-lukua.


title: Hei Eikka, nyt on keikka

text: Hei Eikka, nyt on keikka on Eino Valtasen studioalbumi vuodelta 1977.


title: No justiinsa juu

text: No justiinsa juu on Eino Valtasen studioalbumi vuodelta 1978.


title: Hellurei ja hellät tunteet

text: Hellurei ja hellät tunteet on Eino Valtasen studioalbumi vuodelta 1979.


title: Ponsikaskaat

text: Ponsikaskaat (Cicadomorpha) on kaskaiden alalahkoon kuuluva osalahko. Siihen kuuluvia lajeja oli olemassa jo noin 280 miljoonaa vuotta sitten permikaudella. Osalahko on nivelkärsäisten lahkon moninaisin ja siihen kuuluvat lajit ovat eniten erikoistuneet sopeutumaan erilaisiin elinympäristöihin. Niitä tavataan tundralta tropiikin sademetsiin ja niitä esiintyy monenlaisissa elinympäristöissä maan alaisista paikoista puiden oksistoon.


title: Kannuskaskaat

text: Kannuskaskaat (Fulgoromorpha) on kaskaiden alalahkoon kuuluva osalahko.


title: Porsche Macan

text: Porsche Macan (Type 95B) on saksalaisen Porschen vuodesta 2014 lähtien valmistama crossover-tyyppinen henkilöauto. Malli esiteltiin Los Angelesin ja Tokyon autonäyttelyissä 2013 ja sen myynti Euroopassa käynnistyi keväällä 2014. Macan on merkin ensimmäinen malli segmentissään. Mallinimi Macan juontaa juurensa indonesian kielen sanasta tiikeri. Kaikki Porsche Macanit varustetaan turboahdetuilla moottoreilla.


title: Porsche Macan

text: Valmistaja kertoi Macanista ensi kerran kehitysprojektina marraskuussa 2010 ja ilmoitti hankkeesta virallisesti maaliskuussa 2011. Macanin tuotanto tapahtuu Leipzigissä rinnakkain Panameran ja Cayennen kanssa. PDK-Kaksoiskytkinvaihteistolla varustettu Macan on positioitu urheilullisemmaksi kuin mukavuuspainotteisempi isoveljensä Cayenne.


title: Porsche Macan

text: Teknisesti Porsche Macan perustuu väljästi Audi Q5:n, jakaen alustarakenteistaan yhden kolmanneksen tämän kanssa. Akseliväli ja jousitusratkaisut ovat vastaavat kuin Audissa, mutta moottorit, vaihteisto, jousituksen asetukset, sisusta ja kori ovat Porschen tarpeita varten suunnitellut. Auto on myös hieman pitempi ja leveämpi (43 mm/36 mm) kuin Q5.


title: Porsche Macan

text: Ensimmäisenä Porsche-mallistona kautta historian, kaikki Macanit ovat varustettuja ahdetuilla moottoreilla. Moottorivalikoima käsittää yhden 4-sylinterisen rivimoottorin (ei Suomen tuontivalikoimassa) sekä kolme V6-moottoria, joista yksi on dieselkäyttöinen.


title: Kanaliini

text: Kanaliini (CHNO) on proteiinisynteesiin osallistumattomiin eli ei-proteinogeneettisiin aminohappoihin kuuluva orgaaninen yhdiste. Yhdistettä esiintyy eräissä hernekasveihin kuuluvissa kasvilajeissa ja se on myrkyllinen yhdiste.


title: Kanaliini

text: Huoneenlämpötilassa kanaliini on valkoista kiteistä ainetta. Yhdiste on optisesti aktiivinen ja sen luonnossa esiintyvän enantiomeerin ominaiskiertokyky vesiliuoksessa on +7,7. Kanaliini on ainoa luonnossa esiintyvä aminohappo, joka sisältää vapaan amino-oksiryhmän. Aine reagoi hyvin nopeasti aldehydien ja karboksyylihappojen kanssa muodostaen oksiimin.


title: Kanaliini

text: Ensimmäisen kerran kanaliinia eristettiin "Canavalia ensiformis"-hernekasvista ja tämän jälkeen sitä on tavattu muistakin kasvilajeista, jotka tuottavat myös kanavaniinia. Kasveissa kanaliinia muodostuu kanavaniinista arginaasientsyymin katalysoimana. Kanaliini on kasveissa osa aineenvaihduntakiertoa, joka muistuttaa ureakiertoa. Se reagoi karbamoyylifosfaatin kanssa ornitiinitranskarbamylaasin katalysoimana O-ureidohomoseriiniksi, josta muodostuu arginiinimeripihkahapposyntetaasin katalysoimana kanavaninomeripihkahappoa. Tämä tuote hajotetaan arginiinimeripihkahappolyaasin katalysoimana kanavaniiniksi ja fumaarihapoksi. Yhdiste voi myös pelkistyä homoseriiniksi kanaliinireduktaasin katalysoimana.


title: Kanaliini

text: Kanaliini on hyvin myrkyllistä kasveja syöville eläimille. Sen on havaittu olevan insektisidinen yhdiste muun muassa tupakkakiitäjän ("Manduca sexta") toukkia vastaan ja neurotoksinen myös aikuisia lajin perhosille. Kanaliinin myrkyllisyys johtuu siitä, että se reagoi helposti pyridoksaalifosfaatin kanssa muodostaen oksiimin, jolloin tärkeiden pyridoksaalifosfaattia koentsyyminä käyttäjien entsyymien toiminta estyy. Yhdiste muistuttaa myös rakenteeltaan huomattavasti gamma-aminovoihappoa ja neurotoksisten vaikutusten arvellaan johtuvan tästä syystä.


title: Espanjan ympäriajo 2015

text: Espanjan ympäriajo 2015 oli järjestyksessään 70. Espanjan ympäriajo. Se alkoi 22. elokuuta Marbellasta ja päättyi Madridiin 13. syyskuuta 2015.


title: Espanjan ympäriajo 2015

text: Kilpailu alkoi joukkueaika-ajolla Aurinkorannikon Marbellassa. Ensimmäiset etapit kulkivat läpi Andalusian, Murcian alueen ja Valencian alueen. Välipäivän aikana siirryttiin Pyreneille Andorran pääkaupunkiin Andorra la Vellaan, josta ajettiin Katalonian, Aragonian, Baskimaan, Kastilia ja Leónin ja Kantabrian kautta Asturiaan. Toisen välipäivän jälkeen käytiin henkilökohtainen aika-ajo Burgosissa, josta matka jatkui Kastilia ja Leónin läpi Madridin alueelle ja lopulta pääkaupunki Madridiin. Etappeja oli yhteensä 21, joista 13 on mäki- tai vuoristoetappeja. Haastavimpia etappeja olivat Pyreneillä ajettu 11. etappi ja Kantabrian vuorilla ajettu 16. etappi, joissa molemmissa oli nousua noin 5 000 metriä.


title: Espanjan ympäriajo 2015

text: Fabio Aru voitti kokonaiskilpailun 57 sekunnin erolla Joaquim Rodrígueziin, Rafał Majka sijoittui kolmanneksi. Pistekilpailun voitti Alejandro Valverde, mäkikirikilpailun Omar Fraile, yhdistelmäkilpailun Joaquim Rodríguez ja joukkuekilpailun Team Movistar.


title: Espanjan ympäriajo 2015

text: Lähde: Cyclingnews


title: Espanjan ympäriajo 2015

text: Kilpailuun osallistui kaikkiaan 22 joukkuetta.Lähde: lavuelta.com


title: Nikolai Kovaljov (miekkailija)

text: Nikolai Anatoljevitš Kovaljov (, s. 28. lokakuuta 1986 Vesjolyi) on venäläinen säilämiekkailun olympiamitalisti, maailmanmestari ja Euroopan-mestari. 177 senttimetriä pitkä ja 73 kilogrammaa painava oikeakätinen Kovaljov edustaa Pietarin Dynamoa.


title: Nikolai Kovaljov (miekkailija)

text: Kovaljov saavutti pronssia vuoden 2012 kesäolympialaisista Lontoosta henkilökohtaisesta kilpailusta ollen myös neljäs joukkuekilpailussa. Vuoden 2008 kesäolympialaisissa hän oli niin ikään joukkuekilpailun neljäs ja henkilökohtaisen kilpailun 26:s. MM-kilpailuista Kovaljov on saavuttanut kolme kultaa, kaksi hopeaa ja yhden pronssin. Mitaleista yksi kulta ja yksi hopea ovat henkilökohtaisia. EM-kilpailuista Kovaljovilla on kaksi kultaa ja kaksi pronssia. Vuoden 2013 kesäuniversiadeista Kazanista hän voitti kultaa joukkuekilpailusta.


title: Nikolai Kovaljov (miekkailija)

text: Kovaljov on naimisissa ja hänellä on kaksi lasta. Hänen valmentajaan toimii Vladimir Djatšenko.


title: Coulibaly

text: Coulibaly () on yleinen bambaran kielen sukunimi Länsi-Afrikassa, kuten esimerkiksi Malissa ja Norsunluurannikolla. Se on muun muassa seuraavien henkilöiden sukunimi:


title: Lionel Cox (ampuja)

text: Lionel Cox (s. 11. heinäkuuta 1981 Seraing) on belgialainen kivääriammunnan olympiamitalisti. 185 senttimetriä pitkän ja 75 kilogrammaa painavan Coxin valmentajana toimii Constant Tzoumakas.


title: Lionel Cox (ampuja)

text: Cox saavutti olympiahopeaa 50 metrin pienoiskiväärin makuukilpailusta vuoden 2012 kesäolympialaisista Lontoosta. Vuonna 2013 hän oli kolmas ammunnan maailmancupissa Changwonissa niin ikään 50 metrin pienoiskiväärissä.


title: Lionel Cox (ampuja)

text: Cox aloitti ammunnan 15-vuotiaana vuonna 1996 ja kilpailemisen siinä vuonna 2005.


title: Lionel Cox (ratapyöräilijä)

text: Lionel Malvyne Cox, OAM (5. joulukuuta 1930 Brisbane – 9. maaliskuuta 2010 Sydney) oli australialainen ratapyöräilyn olympiavoittaja. Hän aloitti kilpapyöräilyn 15-vuotiaana.


title: Lionel Cox (ratapyöräilijä)

text: Cox saavutti olympiakultaa kahden kilometrin tandemajosta vuoden 1952 kesäolympialaisista Helsingissä yhdessä Russell Mockridgen kanssa, vaikka Cox ei ollut koskaan ennen kilpaillut tandemajossa. Samana päivänä hän voitti myös hopeaa yhden kilometrin eräajosta. Vuonna 1956 Cox siirtyi ammattilaiseksi, mutta ajoi ammattilaisena vain kaksi vuotta, ennen kuin palasi takaisin amatööriksi vuonna 1958. MM-kilpailuissa hän oli parhaimmillaan neljäs vuonna 1954.


title: Lionel Cox (ratapyöräilijä)

text: Joulukuussa 1993 Cox nimettiin Australian urheilun hall of fameen ja vuonna 1999 hän sai australialaisen kunniaritarikunnan mitalin ("Medal of the Order of Australia", "OAM") ansioistaan ratapyöräilyn parissa. Cox kuoli maaliskuussa 2010 79-vuotiaana.


title: Äitsaari

text: Äitsaari on suuri noin 15 km pitkä saari Etelä-Saimaan eteläosassa Ruokolahden kunnan alueella. Saari sijaitsee Ruokolahden keskustan Rasilan länsipuolella. Saari on Etelä-Karjalan suurin saari ja yksi Suomen suurimmista sisävesien saarista. Saaren pinta-ala on 74 neliökilometriä. Saarelta on tieyhteys Ruokolahden keskustaan Salosaaren kautta. Äitsaarelta pääsee siltaa pitkiin länteen Härskiänsaarelle. Saarelta lounaaseen Mietinsaaren on kulkenut vuodesta 1995 lähtien Karhusalmen lossi.


title: Äitsaari

text: Äitsaaren lounaisosassa Riislahden rannalla sijaitsee Kolmiköytisienvuori. Sieltä on löydetty Kolmiköytisienvuoren kalliomaalaus.


title: Äitsaari

text: Äitsaaressa on kaksitoista kylää: Savilahti, Vilkonmäki, Sopala, Kurjala, Terävälä, Soinila, Aisaniemi, Hännilä, Savolaisenniemi, Hannikylä, Lempiälä ja Ravali.


title: Äitsaari

text: Äitsaaressa on useita järviä, joista suurin on Oininki.


title: Äitsaari

text: Sipilän hallituksen ympäristöministeri Kimmo Tiilikainen on kotoisin Äitsaarelta.


title: Joutsenohalli

text: Joutsenohalli on liikuntahalli Lappeenrannan Joutsenon taajamassa ja osa laajempaa Joutsenon urheilukeskusta. Se toimii Naisten Salibandyliigassa pelaavan Joutsenon Katajan kotihallina.


title: Joutsenohalli

text: Joutsenohallin rakentaminen aloitettiin syyskuussa 2007, ja se avattiin tammikuussa 2009. Budjetti oli 5,2 miljoonaa euroa. Hallin suunnitteli Arkkitehtitoimisto Mattiveikko Salo. Keskustelua hallin rakentamisesta käytiin paikallislehdistössä jo vuonna 1990.


title: Joutsenohalli

text: Hallin palloilusalin pinta-ala on 1 100 neliömetriä ja vapaa korkeus 11 metriä, ja se on jaettavissa kolmeen eri osaan. Lattiapinnoitteena on alue- ja pistejoustava polyuretaani, joka soveltuu erityisesti salibandyn, lentopallon ja futsalin pelaamiseen.


title: Joutsenohalli

text: Salissa oli alun perin 133-paikkainen kiinteä yläkatsomo ja 180-paikkainen avattava teleskooppikatsomo. Palloilusalin koko ja katsomorakenteet tuottivat ongelmia Katajan salibandyjoukkueille, sillä täysimittainen salibandykenttä (40 × 20 metriä) varoalueineen mahtuu saliin vain alakatsomon ollessa suljettuna. Katajan miesten joukkue pelasi 2. divisioonan otteluitaan hallissa poikkeusluvalla. Katajan naisten joukkueen noustua kaudeksi 2015–2016 Salibandyliigaan, jossa vaatimuksena on vähintään 150 katsojapaikkaa, kaupunki remontoi yläkatsomon. Uudessa yläkatsomossa on noin 200 paikkaa.


title: Joutsenohalli

text: Hallissa on myös 60 metrin juoksusuora, pituus- ja korkeushyppypaikat ja heittopressu yleisurheilijoiden käyttöön sekä 140 neliömetrin kuntosali. Yleisöpalveluihin kuuluu 25-paikkainen kahvila.


title: Joutsenohalli

text: Halli voi tarvittaessa toimia myös konsertti-, kokous- ja näyttelytilana. Hallin ulkoseinustalla on urheilukeskuksen keskuskentän 589-paikkainen katettu pääkatsomo ja selostamo.


title: Joutsenohalli

text: Joutsenolaisen yhdistetyn hiihtäjän Paavo Korhosen palkintokokoelma, johon kuuluu muun muassa MM-kultamitali vuodelta 1958 ja Holmenkollenin kisojen voittomalja vuodelta 1957, on esillä Joutsenohallissa. Korhonen lahjoitti palkintonsa Lappeenrannan kaupungille vuonna 2010.


title: Joutsenohalli

text: Katajan otteluiden lisäksi hallissa pelataan muun muassa futsalin piirisarjaa ja järjestetään muita turnauksia ja pelejä. Suomen Sotilasurheiluliiton kamppailupäivät järjestettiin Joutsenohallissa ja Maasotakoululla syyskuussa 2012. Hallia käyttävät myös koululaiset sekä eläkeläis-, vammais- ja terveysliikuntaryhmät ja lasten liikuntamaa.


title: Joutsenohalli

text: Joutsenohallilla oli vuonna 2011 noin 43 000 kirjattua käyttäjää pois lukien koululaiset ja liikuntasalin ohjatut ryhmät. Kuntosalille ostettiin 5 300 sarjakorttia.


title: Haamupyörä

text:
Haamupyörä, aavepyörä, kummituspyörä tai valkoinen pyörä (englanniksi "ghost bike" tai "white bike") on liikenneonnettomuudessa kuolleen pyöräilijän muistoksi onnettomuuspaikan läheisyyteen sijoitettu, valkoiseksi maalattu polkupyörä. Tapa on alkujaan Yhdysvalloista ja sillä halutaan kiinnittää moottorivoimalla liikkuvien huomio suojattomiin kanssakulkijoihin. Ensimmäiset haamupyörät sijoitettiin Saint Louisiin, Missouriin vuonna 2003.
Toisen tiedon mukaan ensimmäiset aavepyörät olivat osa taiteilija Jo Slotan Ghost Bike -taideprojektia San Franciscossa Yhdysvalloissa. Aavepyöräliike on levinnyt kymmeniin kaupunkeihin.


title: Haamupyörä

text: Suomessa on pystytetty haamupyöriä ainakin Mikkelissä vuonna 2012 ja Helsingin Maunulassa vuonna 2011 ja Töölössä 2015.


title: Peng Liyuan

text: Peng Liyuan (s. 1962, Shandong) on kiinalainen ooppera- ja kansanlaulaja, sekä näyttelijä, joka tunnetaan myös maan presidentin Xi Jinpingin vaimona. Peng oli hyvin tunnettu esiintyjä esimerkiksi televisiossa, mutta sittemmin hän on keskittynyt ajamaan tupakan kontrollia, naisten koulutusta ja HIV:n vastaista taistelua.


title: Peng Liyuan

text: Vaikka Pengin myöhempi ura liittyi kiinteästi Kiinan kommunistiseen puolueeseen, hänen perheensä oli joutunut kulttuurivallankumouksen aikana vainojen kohteeksi. Kiinan televisiolle antamassaan haastattelussa vuonna 2004 hän kertoi isänsä tulleen leimatuksi vastavallankumoukselliseksi, koska hänen perheellään oli Taiwanin armeijassa palvelleita sukulaisia. 14-vuotiaana Peng alkoi opiskella Shandongin taideyliopistossa erikoistuen kansanlauluihin. Sittemmin hän liittyi Kansan vapautusarmeijaan ja toimi niin sanottuna taide- ja kulttuurisoturina. Sotilasarvoltaan hän on nykyisin kenraalimajuri. Julkisuuteen hän nousi esiinnyttyään Kiinan keskustelevision uudenvuoden gaalassa vuonna 1983. Seuranneiden vuosikymmenten aikana hän esiintyi vastaavanlaisissa ohjelmissa usein. Lauluissaan hän käsittelee esimerkiksi Kiinan nousua ja Kiinan kommunistista puoluetta, jälkimmäistä hyvin positiivisessa valossa.


title: Peng Liyuan

text: Peng tapasi tuolloin Fujianin maakunnan Xiamenin kaupungin varapormestarina toimineen Xi Jinpingin vuonna 1986 ja pari meni naimisiin vuonna 1987. He saivat tyttären vuonna 1992. Xistä tuli kommunistisen puolueen pääsihteeri vuonna 2012 ja maan presidentti seuraavana vuonna. Ennen tätä virkaansa Pengiä pidettiin usein parin tunnetumpana henkilönä. Peng esiintyy nykyisin laulajan roolissa entistä paljon harvemmin. Sen sijaan hän on toiminut esimerkiksi Maailman terveysjärjestön hyväntahdon lähettiläänä puhuen tuberkuloosista ja HIV:stä. Hänen on katsottu toimivan myös Kiinan entisten presidenttien vaimoihin verrattuna paljon edustustehtävissä etenkin ulkomailla.


title: Tasavallassa tapahtuu

text: Tasavallassa tapahtuu oli Yle TV2 -kanavan ajankohtainen makasiiniohjelma 1970-luvun puolivälissä. Viihdettä ja asiaa yhdistävää ohjelmaa lähetettiin 24. syyskuuta 1975 lähtien neljänä iltana viikossa keskiviikosta lauantaihin. Elokuussa 1977 ohjelman tilalle tuli jälleen tauolla ollut "Ajankohtainen kakkonen".


title: Tasavallassa tapahtuu

text: Ohjelmaa tuotti Hannu Vilpponen ja sen juontajina toimivat alkuvaiheessa Vuokko Niskanen ja Pekka Holopainen. Ohjelman viihdeosuuksista vastasi Jarmo Porola ja päälavastajana toimi Ensio Suominen. Ohjelman toimittajia olivat muiden muassa Risto Heikkilä, Matti Karhu, Leo Lehdistö, Erkki Rahkola ja Vesa Toijonen.


title: Ramiro Funes Mori

text: Ramiro José Funes Mori (s. 5. maaliskuuta 1991 Mendoza) on argentiinalainen jalkapalloilija, joka edustaa Enlannin Valioliigassa pelaavaa Evertonia. Pelipaikaltaan vasenjalkainen Funes Mori on keskuspuolustaja. Hän kuuluu myös Argentiinan jalkapallomaajoukkueeseen.


title: Ramiro Funes Mori

text: Funes Mori on kuulunut River Plateen vuodesta 2008 alkaen. Hän debytoi seuran paidassa kaudella 2011-2012, kun seura pelasi toiseksi korkeimmalla sarjatasolla Primera B Nacionalissa, jonka se voitti ja nousi kaudeksi 2012-2013 takaisin Primera División de Argentinaan. Vuonna 2014 Funes Mori voitti River Platen kanssa Primera Divisiónin Torneo Finalin ja Copa Sudamericanan. Vuonna 2015 hän voitti Recopa Sudamericanan ja maanosan suurimman seurajoukkueturnauksen Copa Libertadoresin. Hän siirtyi 1 Syyskuuta 2015 Evertoniin 9,5 miljoonan punnan kaupassa.


title: Ramiro Funes Mori

text: Funes Mori debytoi Argentiinan jalkapallomaajoukkueessa maaliskuussa 2015 ystävyysottelussa El Salvadoria vastaan.


title: Ramiro Funes Mori

text: Myös Funes Morin kaksoisveli Rogelio Funes Mori on ammattilaisjalkapalloilija. Hän edustaa meksikolaista Club de Fútbol Monterreytä ja on pelannut myös yhden ottelun Argentiinan maajoukkueessa.


title: Luca Tesconi

text: Luca Tesconi (s. 3. tammikuuta 1982 Pietrasanta) on italialainen pistooliammunnan olympiamitalisti. 177 senttimetriä pitkä ja 72 kilogrammaa painava Tesconi edustaa roomalaista CC Carabinieri -seuraa.


title: Luca Tesconi

text: Tesconi saavutti 10 metrin ilmapistoolista olympiahopeaa vuoden 2012 kesäolympialaisista Lontoosta. Vuoden 2015 Euroopan kisoissa Bakussa hän sijoittui samassa kilpailumuodossa kahdeksanneksi. EM-kilpailuissa Tesconi on parhaimmillaan ollut kahdeksas vuonna 2014 ja MM-kilpailuissa 20:s samana vuonna.


title: Luca Tesconi

text: Tesconi aloitti ammunnan vuonna 2001 ja kilpailemisen siinä seuraavana vuonna.


title: Hulukkoset

text: Hulukkoset on Mainostelevision vuosina 1967–1974 tuottama televisiosarja, joka perustuu Aapelin eli Simo Puupposen pakinoihin kiivaan vasemmistolaisesta Hermanni Hulukkosesta ja tämän määräilevästä vaimosta Eveliinasta. Pääosia sarjassa esittivät Pentti Irjala ja Pia Hattara. Sarjaa ohjasi Pekka Parikka Aapelin ja Tuovi Puupposen käsikirjoitusten pohjalta.


title: Karoliina Niskanen

text: Karoliina Annukka Niskanen (s. 23. marraskuuta 1987 Kaarina) on suomalainen freelance -näyttelijä ja rap –artisti.


title: Karoliina Niskanen

text:
Karoliina opiskeli teatterikorkeakoulussa vuosina 2008-2013, jonka jälkeen hän on näytellyt mm. Turun kaupunginteatterilla ja Kansallisteatterilla sekä vieraillut useissa muissa teattereissa. Hän on tehnyt myös radiokuunnelmia, ja musiikkia lyhytelokuvaan Lunachicks.
Vuonna 2012 Karoliina aloitti rap uransa nimellä Pyhä lehmä ”Yhdentekevää” –rap duossa veljensä Kalle Niskasen kanssa. Hän esiintyy myös yhdessä Rauhatädin kanssa yhtyeessä Pyhä Rauha, joka perustettiin vuonna 2014.
Pyhän lehmän ensimmäinen soolosinkku ”Hullun lehmän tauti” ilmestyi keväällä 2015, ja vielä myöhemmin tänä vuonna häneltä on tulossa debyyttialbumi.
Karoliinan viimeisin teatteriproduktio oli Masalan Nuorisoteatterin kesäteatteri Peer Gynt, jossa hän näytteli pääosaa.


title: Continental Mark II

text: Continental Mark II oli Ford Motor Companyn Continental-osaston valmistama henkilöauto, jota myytiin vuosina 1956-1957 Continental-nimen alla. Mark II edusti yksityiskäyttöön suunniteltujen luksusautojen luokkaa ja oli vuonna 1956 Yhdysvaltain autoteollisuuden kallein henkilöautomalli lähes 10 000 dollarin lähtöhinnallaan.


title: Continental Mark II

text: Ford Motor Company aloitti Continentalin suunnittelut vuonna 1953. Auto päätettiin nimetä 1940-luvun Lincoln Continentalin kunniaksi yhdellä ratkaisevalla erolla: nimestä jätettiin Lincoln pois ja siitä tuli pelkkä Continental. Continental Mark II:n takana oli Henry Ford II:n veljen Bill Fordin johtama Continental-osasto, jolle Ford oli antanut vastuun tehdä äärimmäisen loisteliaita luksusautoja. Päämääränä ei ollut yksinomaan Cadillac Eldoradon ja Packard Caribbeanin edustama luksusluokka, vaan Continentalin tähtäin oli vieläkin korkeammalla: se suunnattiin brittiläisen Rolls-Roycen kilpailijaksi maailman kalliimpien loistoautojen luokkaan.


title: Continental Mark II

text: Continentalilla oli oma teollisuuslaitoksensa, jossa se valmistettiin suurimmaksi osaksi käsityönä tiukkojen standardien alaisena. Continental käytti Lincolnin uusia V8-moottoreita, jotka koottiin uudelleen ja yhdistettiin lopuksi Lincolnin kolminopeuksiseen Turbo-Drive-automaattivaihteistoon. Myös jälleenmyyntiverkostona käytettiin Fordin sijaan Lincolnin asiamiehiä.


title: Continental Mark II

text:
Continental Mark II esiteltiin loppusyksystä 1955 Pariisin autonäyttelyssä. Auto sai mediassa paljon julkisuutta, ja yleisö ihastui välittömästi sen muotoiluun. Amerikkalaisista autoista poiketen Continental Mark II:ssa ei suosittu krominkäyttöä eikä aikakauden muotivillityksen tuomia siipiä. Auton keula oli silmiinpistävän pitkä ja perä vastaavasti lyhyt, mutta muotoilua pidettiin klassisen kauniina ja hienostuneena. Auton tunnusomaisin piirre oli tavaratilan ulkopuolelle takapuskurin päälle sijoitettu "Continental kit", jossa pidettiin vararengasta. Continentalin verhoilussa käytettiin ylellisiä nahka- ja kangasmateriaaleja ja varustetaso oli lähes täydellinen lukuun ottamatta ilmastointia, josta joutui maksamaan lähes 600 $. Continentalin saama palaute oli hyvää molemmin puolin Atlantia, mutta sen myynti takelteli pahasti. Korkea lähtöhinta karkotti ostajat ja ensimmäisen vuoden tuotantomääräksi jäi vain 2550 autoa.
Seuraavan mallivuoden uudistukset olivat maltillisia. Continentalin ulkoasu ja sisätilat jätettiin koskemattomiksi ja vähäiset muutokset tehtiin korin keventämiseksi ja moottorin tehon lisäämiseksi. Myyntitulokset eivät kuitenkaan lähteneet ylospäin ja vuoden 1957 Continentalia valmistettiin vain 446 kappaletta, joista kaksi oli convertibleä.


title: Continental Mark II

text: Vuoden 1957 lopulla Ford Motor Company päätti lopettaa Continental Mark II:n valmistuksen ja unohtaa ajatukset "Amerikan Rolls-Roycesta". Mark II:n seuraajaksi tuli Continental Mark III-mallisarja, joka oli edeltäjäänsä paljon edullisempi, ja jota myytiin Lincolnina.


title: Continental Mark II

text: Vaikka Continental Mark II epäonnistui kaupallisesti, siitä tuli yksi 1950-luvun unohtumattomimmista autoista 1950-luvulla.


title: Tuovi Nousiainen

text: Tuovi Nousiainen (12. joulukuuta 1908 Tervo – 24. joulukuuta 1989 Vihti) oli suomalainen elo- ja valokuvaaja.


title: Tuovi Nousiainen

text: Nousiainen toimi jatkosodassa TK-miehenä ja kuvasi muun muassa Puolustusvoimain katsaukset numero 8, 9 ja 10 vuonna 1941. Pisimmän uran Nousiainen teki aikakauslehtikuvaajana Yhtyneissä Kuvalehdissä, jossa hän toimi muun muassa "Kotiliesi"-lehden päävalokuvaajana useita vuosikymmeniä. Hän oli Suomen ensimmäinen aikakauslehden palkkalistoille otettu valokuvaaja aloitettuaan uransa Yhtyneissä sotien jälkeen.


title: Tuovi Nousiainen

text: Nousiaiselle myönnettiin valokuvataiteen valtionpalkinto vuonna 1977 ansioistaan aikakauslehtien kuvittajana.


title: Buddhaluonto

text: Buddhaluonto on buddhalaisuuden keskeisin termi, jonka varaan kaikki Buddhan opetukset rakentuvat. Se viittaa kaikkissa tietoisissa olennoissa piilevään potentiaaliin saavuttaa valaistuminen oikean harjoituksen myötä. Buddhan opetusten mukaan pakollinen jälleensyntyminen ja valaistumisen saavuttamattomuus johtuu sokeudesta nähdä oma buddhaluonto.


title: Buddhaluonto

text: Buddhaluonto on hyvin keskeinen tekijä mahajana-buddhalaisuudessa ja sen bodhisattva-ihanteessa: koska jokaisen on mahdollista saavuttaa valaistuminen ja tulla lopulta Buddhaksi, niin jokainen olento on tällöin tarpeellista nähdä suuren myötätunnon kautta.


title: Trigana Airin lento 267

text: Trigana Airin lennolla TGN267 ollut ATR 42-300 -matkustajakone törmäsi vuorenrinteeseen 16. elokuuta 2015. Kone oli matkalla Papuan provinssin pääkaupunki Jayapurasta Oksibilin lentoasemalle. Koneessa oli 49 matkustajaa ja viisi miehistön jäsentä.


title: Trigana Airin lento 267

text: Ensimmäiset pelastajat saapuivat onnettomuuspaikalle 18. elokuuta. Kone oli tuhoutunut täysin, eikä eloonjääneitä löytynyt.


title: Trigana Airin lento 267

text: Onnettomuuden epäillään johtuvan huonoista sääolosuhteista, sillä Oksibilin alueella sää saattaa muuttua hyvinkin nopeasti ja yllättäen.


title: Trigana Airin lento 267

text: Koneessa kuljetettiin myös 470 000 Yhdysvaltain dollarin arvosta rahaa, joka oli tarkoitus jakaa alueen köyhille perheille.


title: Anicca

text: Anicca eli pysymättömyys on yksi kolmesta olemassaolon merkistä buddhalaisuudessa. Termi viittaa siihen, kuinka kaikki olemassa oleva on jatkuvassa muutoksen tilassa, eikä mikään ole ikuista. Buddhalaisuuden mukaan yksi syy kärsimyksen syntymiseen on se, kun yritetään takertua pysymättömään ilmiöön ja käsitellä sitä pysyvänä.